Ιδεοδρόμιο: 6ο ΤΕΥΧΟΣ\nΩΔΗ ΣΤΟ ΣΕΠΤΕΜΒΡΗ\nΓλυκιά Σεπτεμβριανή μελαγχολία, μας παραδίδει την τελευταία αγκαλιά, τους τρυφερούς ψιθύρους, την αποδοχή της έλευσης νέων ημερών, εγκατεστημένων σε ηπιότερους τόνους σε βραδύτερο χρόνο. Το φθινόπωρο επαναστατεί και εγκαθιδρύει τη δική του ατμόσφαιρα. Τα πλοία άραξαν, ο βόμβος των μηχανών ησύχασε, το φθινοπωρινό θρόϊσμα αγγίζει το συναίσθημα που μαλακώνει και αναγνωρίζει τις αδυναμίες του. Σεπτέμβρης ο πρόναος της καθημερινότητας, το άγαλμα της χαρμόσυνης λύπης για κείνα που ακολουθούν, για κείνα που ανατράπηκαν τις μέρες του καλοκαιριού. Η θερινή εξέγερση παραμένει θερινή. Δύσκολα παγιώνεται στο μήνα αυτό και στους επόμενους. Έτσι ένα δαιμονικό σκίρτημα αντανακλάται στο κλάμα της σελήνης, στο κατάπληκτο γίγνεσθαι, στον πλούσιο χυμό της επιστροφής στα γνωστά, καθιερωμένα, τετριμμένα, υπάκουα στη λογική της διεκπεραίωσης. Οι θερινές νότες χάνουν την υγρασία τους, συναντώνται όμως με την άρπα της ωριμότητας ή της απόκτησης εμπειριών – εξαίσια μουσική. Δεν υπάρχουν πλέον μουσικοί να μελοποιήσουν τις μέρες του Σεπτέμβρη, δεν υπάρχουν τροβαδούροι να τραγουδήσουν την ομίχλη του, μήτε σκηνοθέτες να φυλακίσουν τη μελαγχολία του. Οι ποιητές φρικιούν μπροστά στα εγκλήματα της ανρθωπότητας και πετάνε τις γραφίδες τους. Μερικές φορές ο Σεπτέμβρης επιφυλάσσει οδυνηρές εκπλήξεις για τον άνθρωπο και τη ματαιοδοξία του.\nΗ τελευταία αγκαλιά στο μόλο. Το δάκρυ του μήνα. Το μήνυμα που στέλνουν οι ερωτευμένοι, οι αλαφροϊσκιοτοι, οι μεθυσμένοι, οι μοναχικοί από την πλημμύρα της εσωτερικής τους αναταραχής.\nΑς κολυμπήσουμε στη φθινοπωρινή διασκέδαση, ας χορέψουμε στους παλμούς της Σεπτεμβριανής βάσης των συναισθημάτων, ας καθαρίσουμε τις θάλασσες από τους καλοκαιρινούς ρύπους και την αστική, ταξιδιωτική ανοησία μας.\nΕΚΛΟΓΕΣ ΚΑΙ ΔΙΑΦΘΟΡΑ\nΕΚΛΟΓΕΣ : Δημοκοπία, Υποκρισία, Ψέμμα, Συναλλαγή.\nΚατά την προεκλογική κινητοποίηση των κομματικών μηχανισμών, ο πολιτικός αμοραλισμός κορυφώνεται. Τα πάντα είναι θεμιτά για τον εγκλωβισμό των πολιτών. Οι ηγετικές ομάδες εφαρμόζουν πάντοτε έναν ειδεχθέστατο κώδικα συμπεριφοράς. Από το 1855 τα «πολιτικά τζάκια» κερδίζουν την κοινοβουλευτική πλειοψηφία με δυο μεθόδους. Τη ρουσφετολογία κατά την περίοδο πού νέμονται την εξουσία, τη βία και τη νοθεία κατά την εκλογική αναμέτρηση.\nΗ αρχαιότερη μέθοδος ψηφοθηρίας ήταν οι χαριστικές παροχές από το δημόσιο κορβανά σε βάρος των λαϊκών συμφερόντων (Περικλής, Κίμων, Θηραμένης, Καλλικράτης, Κλεοφών). Τελικά ο Θηραμένης και ο Κλεοφών κα-ταδικάστηκαν σε θάνατο για πολιτική διαφθορά. Εδώ οι ιδιοτελείς και τυχοδιώκτες πολιτικοί της εποχής μας που βαυκαλίζουν τα πλήθη από τις εξέδρες με απατηλές υποσχέσεις και ανεμοσκορπίζουν τον δημόσιο πλούτο για την άλωση της εξουσίας δε φοβούνται τιμωρίες και ποινές. Ούτε ποινικές διώξεις για τα κατάφωρα εγκλήματα κατά του έθνους και των πολιτών ούτε καν δημόσιο στιγματισμό. Αντίθετα, συχνά γίνονται λαϊκοί ήρωες, μένοντας ατιμώρητοι με τρομακτικές συνέπειες για την κοινωνία. Κι αν υπάρχουν έντιμοι και ανιδιοτελείς πολίτες που θέλουν να ασχοληθούν με τα κοινά και να υπερασπιστούν το δίκαιο, εξουδετερώνονται από τους φαύλους ή παρασύρονται κι αυτοί στο τέλμα.\nΓια τη δημιουργία εκλογικής πελατείας χρειάζεται άφθονο χρήμα. Οι πολιτευόμενοι των κομμάτων εξουσίας το αντλούν από το δημόσιο ταμείο, οι εκτός εξουσίας απ’ αυτά που απέκτησαν κατά την ενασχόλησή τους με τη διαχείρηση των κοινών, οι νεότευκτοι από την προσωπική τους περιουσία ή τέλος με χρηματοδοτήσεις από άτομα και ομάδες συμφερόντων που επιθυμούν προσβάσεις στην εξουσία για να προωθήσουν τα κερδοσκοπικά τους σχέδια.\nΟι «προεκλογικοί αγώνες» υπήρξαν πάντοτε αποθέωση της υποκρισίας, της απάτης και του ψεύδους. Δεν αποτε-λούσαν αναμέτρηση ιδεών ή αντιπαράθεση πολιτικοκοινωνικοοικονομικών προγραμμάτων όπως θα έπρεπε αλλά μια πανελλήνια αγορά μικροσυναλλαγών και συμφερόντων. Και οι ψηφοφόροι έχουν την ψευδαίσθηση οτι εκφράζουν την ελεύθερη βούλησή τους για τη διακυβέρνηση του τόπου, οτι εκλέγουν τους άξιους και αδιάφθορους. Δεν υποψιάζονται οτι η επιλογή γίνεται ουσιαστικά από τους κομματικούς μηχανισμούς, από τα οργανωμένα οικονομικά συμφέροντα και τα ΜΜΕ. Θύματα της κομματικής αισχροκέρδειας δεν αντιλαμβάνονται οτι η προεκλογική αντιπαράθεση δεν εκφράζει ιδεολογικές θέσεις αλλά πρόκειται για μια άγρια σύγκρουση μερικών εκατοντάδων επαγγελματιών πολιτικών που ανήκουν στη «λέσχη της εξουσίας». Απέναντι στους ψηφοφόρους εμφανίζονται αδι-άλλακτοι και αληλλομισούμενοι. Στην πραγματικότητα όμως εναλλάσσονται συναδελφικά στην Αρχή και νέμο-νται τα αγαθά της.\nΚατά την προεκλογική αναμέτρηση τα κόμματα εξουσίας εμπορευματοποιούν την πολιτική και εκχυδαϊζουν τις ιδέες. Μεταβάλλονται σε επιχειρήσεις που διαφημίζουν άθλια προϊόντα με δόλιες μεθόδους. Ωραιοποιούνται τα ψεύδη, η υποκρισία, η ασυνέπεια. Δίνονται μαγικές λύσεις για όλα τα προβλήματα. Προσφέρονται τά πάντα εν αφθονία – ευμάρεια, ευρωστία της οικονομίας, εξαφάνιση της ανεργίας, υψηλή στάθμη παιδείας και υγείας, κοινωνική δικαιοσύνη, εθνική προκοπή. Οι αρχικομματάρχες συναγωνίζονται σε εξωπραγματικές υποσχέσεις και γελοίες πλειοδοσίες. Κι αυτά μέχρι να επιτευχθεί ο στόχος τους. Εύγλωτη απεικόνιση του αμοραλισμού των επαγγελματιών πολιτικών η κυνική ομολογία του Ελ. Βενιζέλου στα χρόνια του μεσοπολέμου : «Αυτά τα ελέγαμε χθές, ήσαν διά να έλθωμεν εις την εξουσίαν. Αυτά τα οποία λέγομεν σήμερον είναι διά να μείνωμεν εις την εξουσίαν»\nΌπως σε όλες τις «δυτικές» δημοκρατίες, τα κόμματα εξουσίας ακολουθούν την τακτική των ολοκληρωτικών καθεστώτων για την αγελοποίηση των μαζών. Ο ιταλικός φασισμός ξεσήκωνε τα πλήθη με τις γελοίες «φιέστες» και τους φανφαρονισμούς του «ντούτσε» από τα μπαλκόνια, ο ναζισμός με τις παρανοϊκές τελετουργίες, τις παρελάσεις των υπνωτισμένων μαζών και τις κραυγές του «φύρερ» από τις εξέδρες, ο σταλινισμός με το πυκνό δάσος των λαβάρων και τα ομαδικά γυμνάσματα μυριάδων πολιτών. Ιδεολογικά τους εμβλήματα το γιγαντιαίο και το τερατώδες που καλλιεργούν την υποδούλωση των λαών.\nΣτις προεκλογικές συγκεντρώσεις των ελληνικών κομμάτων είναι καταφανής η πολτοποίηση των οπαδών. Οι «λαοφιλείς αρχηγοί», οι «χαρισματικοί ηγέτες» απευθύνονται στη «λαοθάλασσα» δοξολογώντας το «μέγα πλήθος και το μέγα πάθος» εκτοξεύοντας μεγαλοστομίες. Και οι ψηφοφόροι που παρασύρονται από τη θορυβώδη κομματική «κλάκα» και τη συνθηματολογία των μεγαφώνων, χάνουν ολότελα την ανθρώπινη υπόστασή τους και αποθεώνουν το «σωτήρα». Θέαμα αποκρουστικό, φαινόμενο εκφυλιστικό, απογοητευτικό και κυρίως επικίνδυνο για τις δημοκρατικές ελευθερίες και την αξιοπρέπεια του πολίτη.\nΚραυγαλέο παράδειγμα πολιτικής διαφθοράς η συντήρηση – με κοινή συμφωνία ή ανοχή των κομμάτων - του πολυδάπανου και φαύλου συστήματος των ετεροδημοτών ψηφοφόρων. Δυο περίπου εκατομμύρια πολίτες μετακινούνται, σε κάθε αναμέτρηση, στη γεννέτειρά τους για νά ασκήσουν το εκλογικό τους δικαίωμα αντί να ψηφίζουν στον τόπο κατοικίας τους όπως σε όλες τις χώρες του κόσμου. Αυτό σημαίνει τέσσερις τουλάχιστον μέρες αργίας και παράλυση του κρατικού μηχανισμού και της παραγωγικής διαδικασίας. Στη σπατάλη αυτήν πρέπει να προστεθούν τα καύσιμα εκατοντάδων χιλιάδων αυτοκινήτων – σημαντική συναλλαγματική απώλεια – και κυρίως ο βαρύς φόρος αίματος από τη φονική δράση των οχημάτων. (108 νεκροί και 488 τραυματίες στις εκλογές του 1988-89)\nΤα κόμματα ωστόσο πιστεύουν, από ιδιοτέλεια, στο αναχρονιστικό και επιζήμιο αυτό σύστημα, που όχι μόνο προκαλεί συμφορές εθνικής σημασίας αλλά και γελοιοποιεί το εκλογικό σύστημα και φαλκιδεύει τη γνησιότητα της εκλογής αφού δημιουργεί ψευδή στατιστική εικόνα κατανομής του πληθυσμού.\nΗ προεκλογική λεηλασία του προϋπολογισμού από το κόμμα της εξουσίας κορυφώνεται με το σκάνδαλο των δαπανών «για την προπαρασκευή και τη διεξαγωγή της ψηφοφορίας». Η διάθεση των κονδυλίων γίνεται «με απ’ ευθείας ανάθεση ή έγγραφη συμφωνία, κατά παρέκκλιση των περί δημοσίου λογιστικού και διατάξεων περί προμηθειών του δημοσίου ή άλλων διατάξεων». Αυτό σημαίνει οτι τα δισεκατομμύρια που δαπανώνται για προμήθεια εξοπλισμού, εκτυπώσεις, μεταφορές κλπ. δεν υπόκεινται σε κανέναν έλεγχο. Είναι τα δισεκατομμύρια της διαφθοράς που η ασύδοτη και ανήθικη εξουσία διασπαθίζει αυθαίρετα πλουτίζοντας τους ανθρώπους του κόμματος ή καταλήγουν στις τσέπες των επιτηδείων χωρίς κανένα κίνδυνο ελέγχου ή επιβολής ποινών. Και η λεηλασία ολοκληρώνεται με τα δις. πού καταβάλλονται – (2.125.000.000 δρχ το 1990) – σαν «εκλογικό επίδομα» στους υπαλλήλους του Υπ. Εσωτερικών και των νομαρχιών κ.α. Σπατάλη εξωφρενική και αδιανόητη αφού η γραφειοκρατική πλευρα της εκλογικής διαδικασίας εντάσσεται στον κύκλο των καθηκόντων των υπαλλήλων για\nτα οποία καθήκοντα πληρώνονται.\nΑπό τη αυγή του κοινοβουλευτικού βίου και απί ενάμισι περίπου αιώνα η προεκλογική εκστρατεία αποτελεί περίοδο αναστατώσεων, διχασμού, διαφθοράς και κάθε λογής σκανδάλων, πολιτικών και οικονομικών. Ο φανατισμός είναι το δηλητηριώδες όπλο των κομμάτων εξουσίας για τη «γηπεδοποίηση» των οπαδών και τη μετατροπή τους σε ημιάγριους προοριζόμενους να μισούν τον αντιφρονούντα συνάδελφό τους, να συνωστίζονται κάτω από εξέδρες κουνώντας πλαστικές σημαίες, να προσκυνούν τους σωτήρες - αρχηγούς και να χαρίζουν «εκλογικούς θριάμβους» και ηγεμονικές αυτοδυναμίες.\nΕνώ έπρεπε να είναι η πιό αθόρυβη και ευπρεπής της τετραετίας, χρόνος περισυλλογής, ατομικής και συλλογικής ευθύνης. Χωρίς συγκεντρώσεις στις πλατείες, χωρίς τους τελάληδες των υποψηφίων, χωρίς τους ρύπους στους τοίχους, χωρίς τα μεγάφωνα της κομματικής συνθηματολογίας που προσβάλλουν τη νοημοσύνη, την αξιοπρέπεια και την αισθητική των πολιτών. Μόνο σιωπηλή διανομή εντύπων με προγράμματα, θέσεις και αναλύσεις και καθημερινός ψύχραιμος διάλογος – κριτική αντιπαράθεση ιδεών – μεταξύ όλων ανεξαιρέτως των κομμάτων απο τα ραδιοτηλεοπτικά δίκτυα.\nΑυτή θα έπρεπε να ήταν η προεκλογική εικόνα σε μια ακηδεμόνευτη κοινωνία με ελεύθερους πολίτες που υπερ-ασπίζονται την αξιοπρέπειά τους, πολίτες με ήθος και φιλότιμο που απεχθάνονται κάθε εμπλοκή στους βάρβα-ρους ανταγωνισμούς των κομματικών συμμοριών για την εξουσία. Πολίτες που θεωρούν προσβολή τις αναφορές των αρχικομματαρχών στο «μέγα πλήθος» και στο «μέγα πάθος». Δε χρειάζεται μέγα πλήθος γιατί το πλήθος σ’ αυτή τη περίπτωση είναι όχλος, συρφετός, στίφος και ορδή.\nΚαι κυρίως δε χρειάζεται καθόλου πάθος.\nΒιβλιογραφία : Η διαφθορά της εξουσίας – Κυρ. Σιμόπουλος\nΤΟ ΣΤΙΒΑΡΟ ΤΟ ΧΕΡΙ\n-Πότε την είδες, «ξένε», την ποθητή νυφούλα;\nΈτσι περίεργα «πετάχτηκε», δίχως κανένα φιλικό σημάδι, η αδέσποτη φωνή, βγαίνοντας σαν μέσα από καταχνιά - χωρίς καν να διακρίνω «φάτσα» - κι αφού έντονα διαχύθηκε πάνω στους αιθέρες αυτού εδώ του παραδεισένιου τόπου, στάθηκε εντέλει ερωτηματικά απέναντί μου. Κι εγώ, θορυβημένος στο άκουσμα του «ξένε!», μα όχι και σκιαγμένος, έχοντας σκοπό να πάω πιο κοντά στον κάτοχο εκείνης της φωνής:\n-Την είδα, φίλε μου! Είπα ήρεμα, προσφέροντάς του πραγματική φιλική διάθεση. Την είδα «τότε» για πρώτη φορά την ποθητή νυφούλα…\n-Μα, πες μου, «ξένε»: Πότε; Ρώτησε και πάλι με αδημονία η φωνή.\nΣτο άκουσμα - για δεύτερη φορά - του «ξένε», αποξενώθηκα κι εγώ από εκείνον και του αποκρίθηκα ψυχρά, κάπως έτσι:\n-Τότε «ντόπιε» που, σαν ταξιδευτής μέσα στη νιότη μου, πήγαινα εδώ κι εκεί για να γνωρίσω τόπους Ελληνικούς που είχαν να δώσουν, για προσφορά στην όραση, περίσσια κάλλη…\n…Τότε, που Εκείνη φορούσε το ολόασπρο νυφιάτικό της ρούχο φτιαγμένο από τούλια, κεντήματα, στρας και πέρλες…\n…Τότε, που Εκείνη είχε - άθελά της βέβαια! - τα λευκά νυφιάτικά της ρούχα γεμάτα σκόνες… Και χώματα… Και λάσπες…\n…Και ήταν και τσαλακωμένα!…\n…Και κάποια μέρη τους έχασκαν λιγάκι ξεσχισμένα!…\n-Μα, πες μου: Ήταν όμορφη η ποθητή νυφούλα; Ρώτησε και πάλι - ξεσχίζοντας τη συλλογή μου - το περίεργο «ντόπιο» ύφος. Μα το αγνόησα ολοσχερώς και συνέχισα το λόγο μου:\n-Και ήταν - ναι! - «αχτένιστη»!… Και «αναμαλλιασμένη»!…\n…Και ήτανε λιγάκι «βρώμικη»!… - ναι! - και λίγο «λερωμένη»!…\n-Μα ήταν όμορφη η ποθητή νυφούλα; Επέμενε ο… «ντόπιος»!… Μα και ξανά «κουφάθηκα» και παραμερίζοντάς τον, είπα:\n-Και… την αγάπησα πολύ!… Και να τη βοηθήσω θέλησα!…\n…Μα… Δεν είχα «χέρια» για να την… συμμαζέψω.\n…Τα άνω άκρα μου - που λες - ήταν απόλυτα «κομμένα»!…\n…Και έτσι απλά αποφάσισα σιμά της να γείρω το κεφάλι μου είτε μόνιμα, σαν νόμιμος σύντροφός της, είτε προσωρινά, σαν φίλος καρδιακός, τρέφοντας μέσα μου για την ποθητή νυφούλα σπάνια τρυφερά αισθήματα, γιατί διείδα, πίσω από την ακατάστατή της κόμη και τη λερή εμφάνισή της, ένα θαυμάσιο σε ομορφιά περίγραμμα που οι «κηδεμόνες» της - φαίνεται! - βαρέθηκαν να το φροντίσουν, όσο έπρεπε, και - ίσως - όσο έπρεπε να το «σηκώσουν» και να το αναδείξουν!…\n-Α!… Ώστε ήταν όμορφη λοιπόν η ποθητή νυφούλα!…\n…Και περιφέρθηκα προσεκτικά-προσεκτικά ολόγυρά της, και το «τρελό» περίγραμμά της θαύμασα πολύ, καθώς Εκείνη ήταν νωχελικά απλωμένη πάνω στης Γης την ανισόπεδη τοποθεσία…\n…Κι ας ήτανε το άπλωμά της λίγο άχαρο… Κι απρόσεχτο λιγάκι…\n…Κι ας έσμιγαν σιμά της μύρια πράγματα αταίριαστα…\n…Και αντιλήφθηκα με ευκολία - α!… αυτοί οι «κηδεμόνες» της!…- πόσο παραμελημένη ήταν!…\n…Μα… Δεν είχα «χέρια» δυστυχώς για να την… συμμαζέψω!…\n…Καθώς τα άνω άκρα μου - που λες - ήταν απόλυτα «κομμένα»!…\n…Και είπα μέσα μου:\n«-Δε μπορεί…Κάποια μέρα - ποιος ξέρει; - θα έρθει σίγουρα ο «δυνατός» που θα νοιαστεί για ΄Κείνη και θα την στήσει εκεί ψηλά σ’ όποιο βάθρο της ταιριάζει για να φανεί η αρχοντιά της όλη».\n…Και περπάτησα τα ανηφορικά, μα και τα κατηφορικά δρομάκια της με απροσποίητη προθύμια και γοργή λαχανιασμένη ανάσα, γιατί δεν ήθελα να χάσω ούτε ίχνος από το σύνολό της…\n…Ήθελα όλη να την ερευνήσω!…Ήθελα όλη να την χορτάσω!…\n…Κι ας ήταν θεληματικά - ναι! Το ξαναλέγω: ΘΕΛΗΜΑΤΙΚΑ! - τα πλαϊνά των δρόμων της απεριποίητα κι όλα χορταριασμένα!…\n…Κι ας ήταν τοίχοι, παράθυρα και πόρτες αταίριαστα βαμμένα!…\n…Κι ας έλειπαν ολοσχερώς από τους δρόμους χώροι να περπατούν οι πεζοπόροι!…\n…Και είπα μέσα μου - έπειτα από καιρό - ξανά:\n«-Δε μπορεί… Κάποια μέρα θα έρθει σίγουρα ο «ευαίσθητος» που θα προσέξει την ομορφιά που κρύβει η ανισόπεδη δομή της. Τότε θα δώσει εντολές και οι εργάτες του θα φέρουν τον καλλωπισμό επάνω της!…\n-Α!… Ώστε είναι όμορφη λοιπόν η ποθητή νυφούλα!…\n…Και όλα τα μάτια ένα γύρω, που αντιλήφθηκαν την περιέργειά μου, με λοξοκοίταζαν με βλέμμα διόλου φιλικό και σιγανομουρμούριζαν συναναμεταξύ τους και έλεγαν:\n-Τι θέλει αυτός ο… «ξένος» και ανακατεύεται;\n«-Μα, γιατί τάχα «ξένος» εγώ;» Αναρωτήθηκα απορημένος. «Μήπως δεν είναι εδώ Ελλάδα; Ομολογώ αληθινά πως δεν ήθελα ετσιθελικά να την… αρπάξω και να… φύγω!… Ήθελα μοναχά να με αφήσουν να την θαυμάζω και στο μέτρο του δυνατού - τελείως εθελοντικά κι αθόρυβα - λίγο να την φροντίζω!…»\n-Ακούς, Επανομή ΜΟΥ; Φώναξα με δύναμη, βαθιά μέσα απ’ τους λαχανιασμένους πνεύμονές μου.\n«-Και σαν αντάλλαγμα, για να χαρώ κι εγώ ο… «ξένος» της λιγάκι, ήθελα μοναχά να είμαι εκεί και με τα μάτια μου να δω εκείνη τη στιγμή που θάρθει τελικά το «στιβαρό το χέρι», κι αφού δυναμικά αρπάξει χτένι αλαβάστρινο και σιάξει τα μαλλιά της…\n…Βούρτσα με τριχιά σκληρή και διώξει, απ’ το - όλο τούλι, κέντημα και στρας και πέρλες - ρούχο της, σκόνες, χώματα και λάσπες…\n…Κι αφού περάσει στο ψιλό βελόνι του κλωστή από χρυσό και ασήμι, να μπαλώσει επιτέλους - έστω και προσωρινά! - τις σχισμές που κάποιοι άσχημοι καιροί επέτρεψαν αγροίκα χέρια να σιμώσουν και εκεί επάνω της με βαρβαρότητα να ασχημονήσουν, ώσπου τελικά δοθεί οριστικά μια καίρια λύση στο όλο πρόβλημα της ακαταστασίας της που από πολύ παλιά την βασανίζει.\n-Μα ποτέ δε μου απάντησες στα ίσια, «ξένε»: Πόσο είναι όμορφη η ποθητή νυφούλα μας;\nΤότε πλέον άλλο δεν κρατήθηκα και στρέφοντας το βλέμμα μου πάνω στον κάτοχο εκείνης της επίμονης φωνής, μίλησα περίπου έτσι:\n-Μα επιτέλους, «ντόπιε» αν δε μπορείς πραγματικά να διακρίνεις, αυτό που είναι αμέσως ορατό, τότε θα πρέπει να είσαι πολύ δυστυχισμένος! Και έτσι μοναχά μπορώ να εξηγήσω, γιατί ΕΣΥ πρώτος την όμορφη, μα ολότελα αφρόντιστη νυφούλα ΜΑΣ, τόσο βάρβαρα την «σακατεύεις»!…\nΟ «ΑΓΓΕΛΙΟΦΟΡΟΣ της ΚΥΡΙΑΚΗΣ», Η ΕΠΑΝΟΜΗ ΚΑΙ……\n..…(στο βάθος, πολύ βάθος όμως)… ΤΟ ΜΕΣΗΜΕΡΙ\nΤου Χάρη Αμμανατίδη\nΑρνητικά συναισθήματα με κατέκλυσαν ως αναγνώστη, μετά απ’ όσα διάβασα στο ειδικό αφιέρωμα της εφημερίδας «Αγγελιοφόρος της Κυριακής» σχετικά με το Δήμο ΜΑΣ, το Δήμο Επανομής*. Η έμφαση στο «ΜΑΣ», δεν είναι τυχαία, αφού αν διαβάσει κανείς το αφιέρωμα, την ίδια έμφαση δε δίνει η δημοτική αρχή απ’ όσα τουλάχιστον αναφέρονται στο αφιέρωμα στο οποίο καταθέτει τις απόψεις του ο δήμαρχος και τα κείμενα απορρέουν από τα στοιχεία που ο ίδιος παραθέτει.\nΟ σκοπός του αφιερώματος ήταν η παρουσίαση βασικών χαρακτηριστικών των δήμων της Θεσσαλονίκης και των αναπτυξιακών χαρακτηριστικών τους. Φαίνεται, ότι το Μεσημέρι είναι εκτός των βασικών αυτών χαρακτηριστικών (ίσως κι εκτός δήμου, αφού πουθενά δεν εμφανίζεται.….) . Αυτό είναι φανερό γιατί στην αναφορά ιστορικών στοιχείων της περιοχής, απουσιάζουν οι Μακεδονικοί τάφοι του Μεσημερίου και οι περίφημες Τούμπες που αποτελούν χώρο όπου προϊστορικά τουλάχιστον, αποδεικνύεται η ύπαρξη οικισμού στην ευρύτερη περιοχή. Ως αξιοθέατα, αναφέρονται οι ναοί του Αγίου Γεωργίου και Κοιμήσεως της Θεοτόκου. Η ανάδειξη των τάφων και των υπολοίπων χώρων, από μόνοι τους μπορούν να αποτελέσουν αξιοθέατα.\nΗ μη γνώση της ιστορικής πορείας ενός οικισμού από τη δημοτική αρχή, αποτελεί προσβολή για τους κατοίκους του.\nΌσον αφορά τα δρομολογούμενα έργα που αναφέρονται , δηλαδή «η κυκλοφοριακή μελέτη, για να σταματήσουν (ναι, με μια μελέτη όλα σταματούν…) α) η άναρχη και παράνομη κυκλοφορία οχημάτων και β) το παράνομο παρκάρισμα των δημοτών και των επισκεπτών», πέρα από έργο του «αιώνα» όπως αναφέρεται από την έμφαση που δίνεται στο αφιέρωμα, ο Θεός να βάλει το χέρι του για να κατανοήσει κανείς τι εννοεί (μόνο η άναρχη κυκλοφορία ενδεχομένως να ρυθμιστεί με την εφαρμογή μιας μελέτης…)\nΗ δε «χάραξη κι οριοθέτηση περιφερειακών οδών οικοδομικών τετραγώνων» είναι τόσο προχωρημένα λεκτικά που αδυνατώ να κατανοήσω….\nΑπό πότε τα οικοδομικά τετράγωνα αποκτούν από μόνα τους περιφερειακές οδούς;\nΗ ολοκλήρωση του «αφιερώματος» (σε προεκλογικό «εντυπάκι» φέρνει λίγο) έρχεται με την εμμονή στις ομορφιές της περιοχής: τις παραλίες, τις παραλίες, τις παραλίες, τις παραλίες, τις παραλίες, τις παραλίες, τις παραλίες, τις παραλίες και τις παραλίες της Επανομής.\nΕμείς πάντως οι έρμοι οι Μεσημεριώτες, μπορούμε να αρκεστούμε στη δική μας παραλία: την Ακτή Μεσημερίου!!!\nΑκόμη κι από τα απλά αφιερώματα σε μια Κυριακάτικη εφημερίδα το Μεσημέρι είναι εκτός του δήμου –σύμφωνα με την παρούσα δημοτική αρχή- σιγά μη συμπεριλαμβάνεται στον αναπτυξιακό σχεδιασμό ή στη δρομολόγηση έργων…..\n*Το αφιέρωμα έγινε με την ευκαιρία της Διεθνούς Εκθέσεως Θεσσαλονίκης, 2003.\nΠαρακαλούνται όσοι διαθέτουν παλιές φωτογραφίες . . .\nνα επικοινωνήσουν με τον Χρήστο Παπαχρήστο ή το "Ιδεοδρόμιο".\nΘα χρησιμοποιηθούν για την έκδοση ενός βιβλίου – λευκώματος\nΧρήστος Παπαχρήστος (ζωγράφος - λαογράφος)\n«Τα ζώα μου αργά…»\nΑρκετές ημέρες μετά την έναρξη των μαθημάτων της νέας σχολικής χρονιάς, ξεκίνησαν να πηγαίνουν στο νέο τους σχολείο οι μικροί μαθητές του νηπιαγωγείου του Μεσημερίου. Ο δήμος Επανομής δεν είχε φροντίσει να πιέσει την αρμόδια υπηρεσία της Νομαρχιακής Αυτοδιοίκησης –ή όποιον τέλος πάντων ήταν υπεύθυνος- πολύ νωρίτερα, ώστε το σχολείο να είναι έτοιμο εγκαίρως και να ξεκινήσει ομαλά η σχολική χρονιά για τους μικρούς μαθητές. «Τα ζώα μου αργά….» για το δήμο Επανομής.\nΣυμφωνείται κύριοι της δημοτικής αρχής με την τακτική του «ισόβιου προέδρου» του Πολιτιστικού Συλλόγου Μεσημερίου ο οποίος δε διενεργεί εκλογές στο σύλλογο και τον προβάλλετε κιόλας στη δημοτική εφημερίδα; Γιατί αν συμφωνείτε και τον στηρίζετε στην επιλογή του αυτή, τότε είστε συνένοχοι για την κατάσταση.\n«Θα σου παίξω τσιγγάνικο σκοπό….\nΜπορεί να πάρω κι άτοκο δάνειο». Ξέρετε, αυτά τα άτοκα δάνεια που δίνει το κράτος σε ειδικές κοινωνικές ομάδες. Γνωστός Μεσημεριώτης (ποιος άραγε;;;) λοιπόν έκανε αίτηση στο δήμο για να πάρει τη βεβαίωση ότι ανήκει στην κοινωνική ομάδα των Ρόμηδων. Βασικά από το συγκεκριμένο Μεσημεριώτη μπορεί κανείς να περιμένει τα πάντα. Το θέμα κυκλοφορεί κι ως ανέκδοτο στο χωριό, με τα αστεία να δίνουν και να παίρνουν. Το πιο δημοφιλές ερώτημα κινείται στη διερεύνηση της δυνατότητας για έναν τσιγγάνο να έχει ανοιχτόχρωμη απόχρωση… Συντόμως θα μάθουμε την απάντηση του δήμου στο αίτημα του γνωστού Μεσημεριώτη και θα τοποθετηθούμε αναλόγως. Ελπίζουμε όμως όλα αυτά να κινούνται στη σφαίρα της φαντασίας.\nΟ ταχυδρόμος και τα γράμματα\nΦυσικά σε καμία περίπτωση δε θα μπορούσε να κάνει κάποιος αρνητικό σχόλιο για τον πολύ καλό και φιλότιμο ταχυδρόμο, τον Επανομίτη κυρ – Αργύρη. Ο άνθρωπος κάνει ευσυνείδητα τη δουλειά του πάρα πολλά χρόνια, εξυπηρετώντας τους Μεσημεριώτες και ιδιαίτερα τους ηλικιωμένους. Αν όμως ο δήμος σε συνεργασία με τα ΕΛΤΑ είχε φροντίσει να τοποθετήσει γραμματοθυρίδες σε 2-3 σημεία στο χωριό, το έργο του συμπαθούς ταχυδρόμου θα ήταν ευκολότερο κι αποτελεσματικότερο ενώ η αλληλογραφία των πολιτών δε θα χανόταν σε κάποιο περίπτερο. Πολλές φορές μικρές παρεμβάσεις κάνουν τη ζωή όλων καλύτερη.\nΜπράβο στους συνδημότες μας\nΈνα μεγάλο μπράβο στους συνδημότες μας που κινήθηκαν άμεσα στην υπόθεση της ακύρωσης της μελέτης της λεγόμενης «περιφερειακής» οδού του Μεσημερίου. Κατάφεραν αυτό που για πολλούς φαινόταν ακατόρθωτο, δείχνοντας το δρόμο για κινήσεις των πολιτών όταν η διοίκηση παρανομεί. Η «ομάδα κρούσης» ήταν πολυμελής, ιδιαίτερη αναφορά όμως θα κάνω για τη συμβολή του κ. Αθανασίου Οπρογλίδη στην υπόθεση, τόσο για την άμεση κινητοποίησή του, όσο και για το χρόνο που αφιέρωσε.\nΣκουπίδια και κάδοι\nΒελτιωμένη εμφανίζεται η κατάσταση στους κάδους που υπάρχουν στη γέφυρα στο Μετόχι, αφού φαίνεται ότι γίνεται προσπάθεια από την υπηρεσία του δήμου για να μην ξεχειλίζουν από τα σκουπίδια, ενώ μαζεύονται από τη γύρω περιοχή τακτικότερα. Το πρόβλημα δε φαίνεται να έχει εκλείψει, παρότι ο δήμος έχει αναρτήσει και ενημερωτική πινακίδα. Μήπως τελικά η λύση είναι το άδειασμα των κάδων τακτικότερα ή ακόμη και η τοποθέτηση περισσοτέρων;\nΠώς λέγεται η περιοχή εκείνη η οποία διοικείται αυταρχικά από κάποιον και φέρει το όνομά του;\nΑποτελεσματικά τα οικολογικά αντιβραβεία (αναδημοσίευση από εφημ. Μακεδονία 15/6/03)\nΜπορεί να μην ίδρωσε το αυτί των Μπους και Μπλερ για τα βραβεία αντιοικολογικής δράσης που τους απονεμήθηκαν φέτος από την οικολογική Κίνηση Θεσσαλονίκης «για το "Σοκ και Δέος" που προκάλεσαν σε όλη την ανθρωπότητα, με τη δολοφονική επιδρομή στο ήδη πολύπαθο Ιράκ», ούτε και της κ. Γιάννας Αγγελοπούλου για την «καταστροφή του Αττικού τοπίου» από τον Αθήνα 2004 και γιατί «η Ολυμπιάδα έχει στερήσει από την υπόλοιπη Ελλάδα σημαντικότατους πόρους».\nΌμως ο τρίτος βραβευθείς την 5η Ιουνίου «για την καταστροφή έκτασης αμμοθινών και υγροτοπικής βλάστησης στον ευαίσθητο και προστατευόμενο υγρότοπο της Επανομής, με την κατασξευή δημοτικών αναψυκτηρίων και την εκμετάλευση πλαζ λουομένων με ομπρέλες, ξαπλώστρες κτλ. έσπευσε να συμμορφωθεί.\nΟ δήμος Επανομής προχώρησε σε σύσκεψη φορέων της περιοχής και σε τηλεοπτική εκπομπή στο TV Μακεδονία, αναδιπλώθηκε πλήρως υποσχόμενος πλήρη συνεργασία με τις οικολογικές και περιβαλλοντικές οργανώσεις. Πάντα τέτοια.\n1. PARKING ΤΟ ΜΠΑΣΚΕΤΟΓΗΠΕΔΟ ΤΩΝ ΙΕΚ\nΌταν έχουμε τόσους πολλούς χώρους άθλησης για τα παιδιά μας, δε μας πειράζει να διαθέσουμε κι ένα γηπεδο μπάσκετ για parking. Άλωστε εκεί είναι το πρόβλημα μας. Το πού να βολέψουμε τους τόσους πολλούς επισκέπτες που κατέκλυσαν τώρα τελευταία το δήμο μας μετά τα έργα ανάπλασης. Εξάλλου οι μπασκέτες χάλασαν πριν ακόμα λειτουργήσει σα γήπεδο. Πού να μπαίνουμε τώρα σε έξοδα αντικατάστασης. Ειδικά τα διχτάκια για τα καλάθια και η μπογιά για τις διαγραμμίσεις, είναι πανάκριβα.\n2. Η "ΦΑΪΝΗ ΙΔΕΑ" ΤΩΝ ΜΟΝΟΔΡΟΜΗΣΕΩΝ\nΑυτοί που έπαιξαν το ρόλο των συγκοινωνιολόγων και "φύτευαν" απαγορευτικά σήματα όπου ήθελαν και τους βόλευε, καλώς ή κακώς πήγαν σπίτια τους. Ας φροντίσουμε έστω και τώρα, να διορθώσουμε το συγκοινωνιακό χάλι του Δήμου μας γιατί η αγανάκτηση των συνδημοτών μας αλλά και των επισκεπτών είναι μεγάλη, με τα αδιέξοδα και τα άσκοπα χιλιόμετρα που κάνουν.\nΠρόβλημα 1 : Είσαι στου Πράτανου το αρτοποιείο (πρ. Χριστοφόρη) και θέλεις να πας με το αυτοκίνητό\nσου στο καφενείο του Σαρβάνη (πρ. Οικονομίδη) χωρίς να παραβιάσεις τον ΚΟΚ.\nα) Από πού θα πάς ;\nβ) Πόσα χιλιόμετρα θα κάνεις ; (σημ. Η απόσταση με τα πόδια είναι 10 μέτρα)\nΠρόβλημα 2 : Να κάνετε τους ίδιους υπολογισμούς και με τις παρακάτω αποστάσεις :\nα) Κομμωτήριο Κουλαρτσά με Ψαράδικο Σφυρή Θανάση\nβ) Αστυνομικό Τμήμα με Ηλεκτρονικά Μαγγλάρη Βασίλη\nγ) Καφετέρια Ιωαννίδη Prive με αρτοποιείο Σαμαρά\nδ) κτλ., κτλ., κτλ.\n3. "ΠΡΟΣΕΧΩΣ" ΔΗΜΟΤΙΚΕΣ ΤΟΥΑΛΕΤΕΣ\nΣας έχει τύχει ποτέ να είστε στη πλατεία της πόλης μας και να σας πιάσει αυτή η «αφύσικη» ανάγκη για κατούρημα; Τρέχεις ή στον Χαλάκο ή στον Λώρη. Ε λοιπόν τέρμα αυτά απο δω και πέρα.\nΚατ’ αποκλειστικότητα σας παρουσιάζουμε τα σχέδια για τις δημοτικές τουαλέτες που θα γίνουν άμεσα, πολύ άμεσα. (μέχρι τότε, αλίμονο σ’ αυτούς που έχουν "προστάτη" ή παίρνουν χάπια για τη πίεση).\n· Αντιμωλία = (αντί + μολειν, απρμφ, αορ. του βλώσκω) =\nη κατ' αντιπαράσταση δίκη, αντιδικία.\n· Αρνησικυρία = (άρνησις + κύρος) = η νόμιμη άρνηση αρχηγού κράτους για επικύρωση νομοθετήματος, το δικαίωμα της ακύρωσης αποφάσεων άλλων, η άσκηση του βέτο.\n· Βδελυρός = (βδέω = κλάνω) = αυτός που προκαλεί σιχαμάρα, αηδία, αποστροφή\n· Μπαρόκ = γαλλ. baroque Κυριολεκτικά σημαίνει ακατέργαστο διαμάντι. Επικράτησε σαν καλλιτεχνικός όρος την περίοδο της Αναγέννησης. Είναι το πομπώδες, το περίτεχνο, που εκφράστηκε στην αρχιτεκτονική, τη ζωγραφική, την αργυροχρυσοχοϊα. Σύμβολο του Μπαρόκ, η λατινική φράση «Carpe diem», που σημαίνει : αξιοποίησε τη μέρα σου.\n· Πατερναλισμός = (η πολιτική αντίληψη και συμπεριφορά αυταρχικών συνήθως ηγετών, που συμπεριφέρονται ως ασκούντες πατρική εξουσία στους οπαδούς τους και στο κοινωνικό σύνολο. Ανάλογη συμπεριφορά επιδεικνύουν και ορισμένα ισχυρά κράτη έναντι των αδύνατων κρατών.\n· Πεισιθάνατος = αυτός που προτρέπει, παρακινεί κάποιον στο θάνατο, στην αυτοκτονία.\n· Φαλκιδεύω = δημιουργώ προϋποθέσεις για παραποίηση νόμου ή περικοπή δικαιωμάτων και μτφ. νοθεύω, παραποιώ, διαστρεβλώνω.\n· Ταρτουφισμός = γαλλ. Tartuffe, όνομα ήρωα του ομώνυμου έργου του Μολιέρου. ιταλ. tartufo = πρόσωπο κωμωδίας διαγωγή όμοια με κείνη του Ταρτούφου, η υποκρισία.\nΟ Σεπτέμβρης κι ο Οτώβρης\nμέσα στους χρόνους\n2/9/.. Ολοκαύτωμα του Χορτιάτη.\n11/9/2001 = Η επίθεση στους Δίδυμους Πύργους. Δείτε το σαν μοναδικό έργο τέχνης που κατέδειξε τη σαθρώτητα του ιμπεριαλισμού.\n27/9/1831 : Οι Μαυρομιχάληδες από τη Μάνη, δολο-φονούν τον Ιωάννη Καποδίστρια, τον πρώτο κυβερνήτη της Ελλάδος που δημιούργησε τη στοιχειώδη υποδομή στο νεο-σύστατο τότε κράτος. Πέρασαν 172 χρόνια από τότε.\nΟχτωβριανή Επανάσταση :\nΈπος του ’40 :\n10/1912 = A’ Βαλκανικός Πόλεμος\nΝΙΚΟΣ ΓΡΑΨΑΣ ΣΤΙΣ ΘΑΛΑΣΣΕΣ ΤΗΣ ΙΩΝΙΑΣ\n…..Η Ιωνία που αναδύεται από τους ήχους, τους ρυθμούς και τις λέξεις αυτής της συλλογής τραγουδιών… δεν είναι καθόλου η ιστορική Ιωνία, ούτε κάν η γεωγραφική…\nΕίναι πνεύμα… ή ανάσα της … κάτι σαν τον Όμηρο… είναι ιδεολογία. Είναι το πιο δροσερό αεράκι του Αιγαίου… προς τα παράλια της Μυκάλης… και της Σμύρνης… και από κεί προς τη Σάμο… και τη Χίο…\nΟι Ίωνες ταξιδεύουν απ’την Αττική στη Μικρασία… κι αντίστροφα… Έφεσσος… Κολοφών… τέως… Ερυθραί… Μίλητος… Φιλαδέλφεια… Κυδωνίαι… Πριήνη… κι από κεί στον Εύξεινο Πόντο και στην Ταρτησσό… στη Γαλικία! Κι αυτό το ταξίδι… συνεχίστηκε για πολλούς αιώνες αδιάκοπα… μέχρι τότε που όλος αυτός ο χώρος παρέμεινε ενιαίος… και βατός… είτε επι Βυζαντινής… είτε επι Οθωμανικής αυτοκρατορίας.\nΤώρα γυρίζουμε πίσω… ψάχνοντας εκείνο το πνεύμα… που σκορπίστηκε… σε χιλιάδες σταγόνες θάλασσας στον αέρα… να το ανάβουμε στα σκοτάδια της κατά τα άλλα ηλεκτροφωτισμένης – άχαρης νύχτας μας… σαν το κερί,να βλέπουμε… να μιλάμε… να τραγουδάμε… να κοιταζόμαστε… ν’αγαπιόμαστε…\nΒΑΓΓΕΛΗΣ ΠΑΠΑΖΟΓΛΟΥ (1897-1943)\nΟ ΒΑΓΓΕΛΗΣ Παπάζογλου, γεννήθηκε στα 1897 στην περιοχή Ντρουμπαλί της Σμύρνης. Ο πατέρας κι η μητέρα του καταγόντουσαν απο κεί. Τον πατέρα του, φύλακα στους σιδηροδρόμους, τον μεταθέταν συχνά στους διάφορους σταθμούς της περιοχής και στα 1896 βρίσκεται στον Ντρουμπαλί, όπου και γεννήθηκε ο Βαγγέλης.\nΠέρασε τα παιδικά του χρόνια στις διάφορες περιοχές της Σμύρνης, ακολουθώντας την οικογένειά του και μετά την τρίτη του δημοτικού, όπου και σταμάτησε το σχολείο, βοηθούσε στη δουλειά σαν κοτσαδόρος στα τραίνα.\nΠαντρεύτηκε για πρώτη φορά δεκαέξη ετών την δεκατετράχρονη Αναστασία Μπαγιάτη. Έκανε δύο παιδιά, που το ένα πέθανε μικρό και το άλλο, ο μεγάλος του γυιός, πέθανε πριν μερικά χρόνια.\nΑποφεύγει την κατάταξη στον τουρκικό στρατό, χρησιμοποιώντας πλαστά χαρτιά με το όνομα του πρώτου του εξαδέλφου.\nΤο 1918 χωρίζει απο την πρώτη του γυναίκα.\nΣτα 1922, μετα την Μικρασιατική καταστροφή, ακολουθεί το δρόμο της προσφυγιάς και έρχεται στην Αθήνα. Κατοικεί στην περιοχή της Κοκκινιάς και παντρεύεται στα 1927 τη Σμυρνιά τραγουδίστρια Αγγελική Μαρωνίτη απο μεγάλη οικογένεια μουσικών. Μένουν στην οδό Αχιλλέως 9 μέχρι το 1943.\nΑπο το δεύτερο γάμο του δεν κάνει παιδιά, αλλά υιοθετεί τον ανηψιό του Γιώργο Παπάζογλου.\nΣτις 27 Ιουνίου του 1943 πεθαίνει φυματικός και η κηδεία του γίνεται στο Γ’ Νεκροταφείο.\nΟ Βαγγέλης Παπάζογλου, αποτελεί χαρακτηριστική περίπτωση, αυτού που αποκαλούν σμυρνέϊκο τραγούδι στην Ελλάδα, όπως διαμορφώθηκε εδώ στα χρόνια της προσφυγιάς. ’Ηταν στιχουργός,συνθέτης και -αν και είχε εξαιρετική λαϊκή φωνή - σπάνια τραγουδούσε. Έπαιζε και συνέθετε στη κιθάρα, έπαιζε ακόμα μαντολίνο, μπαντζο και βιολί.\nΤα λαϊκά τραγούδια που έγραψε είναι χαρακτηριστικά, τόσο για την ποικιλία μελωδίας και ρυθμού, όσο και για την πρωτοτυπία και απλότητα των στίχων.\nΟ Παπάζογλου ήταν αυτοδίδακτος. Παρ’ όλ’ αυτά, κατόρθωσε να μάθει πολύ γρήγορα τη μουσική σημειογραφία, με τη βοήθεια του μαέστρου Σπύρου Περιστέρη,που ήταν μαζί στην ίδια κομπανία « Τα Πολιτάκια » στην Σμύρνη. Έτσι πάρα πολλές παρτιτούρες των τραγουδιών του, διασώθηκαν μέχρι σήμερα.\nΟ Βαγγέλης Παπάζογλου υπήρξε ένας απ’ τους λίγους ασυμβίβαστους στις επιταγές της λογοκρισίας του Μεταξά, με αποτέλεσμα την εξαφάνισή του απο τη δισκογραφία. Παρόμοια άλλωστε τύχη επέβαλε η τότε δικτατορία μέσα στις προσπάθειές της για ευρωπαϊκό εξωραϊσμό, και γενικά στο σμυρνέϊκο (τουρκομερίτικο γι’ αυτήν) τραγούδι.\nΣτο ενεργητικό του, αναφέροναι περίπου 30 τραγούδια τα οποία κυκλοφόρησε σε δίσκους, αλλά είναι βέβαιο ότι έγραψε περισσότερα. Απο αυτά ένα μέρος τα κράτησε και χαθήκανε, μάλλον στο πόλεμο, και ένα μέρος χάρισε σε διάφορους φίλους συνθέτες και τραγουδιστές.\nΣτοιχεία για τον συνθέτη Βαγγέλη Παπάζογλου έχω δανειστεί απο το ΚΕΝΤΡΟ ΕΡΕΥΝΑΣ ΚΑΙ ΜΕΛΕΤΗΣ ΤΩΝ ΡΕΜΠΕΤΙΚΩΝ ΤΡΑΓΟΥΔΙΩΝ.\nΚΩΣΤΑ ΚΟΤΖΙΑ - ΓΑΛΑΡΙΑ Νο. 7\n( Η « Γαλαρία Νο 7» του Κώστα Κοτζιά είναι μια ανίχνευση μέσα σ’ αυτό το τέλμα που έφερε στην πρώτη μεταπελευθερωτική κοινωνία η βίαιη ανακοπή της φωτεινής πορείας της Αντίστασης.Σαν ρεαλιστής συγγραφέας ο Κοτζιάς ξέρει να ξεχωρίσει τις δυνάμεις εκείνες που έμειναν αλώβητες από την ανατροπή των ηθικών αξιών,που δεν έχασαν την πίστη στα ιδανικά και τον προσανατολισμό τους.Βλέπει τη δύσκολη και αργή ίσως άνοδο του εργατικού κινήματος,τις δυνάμεις,δηλαδή,που αγωνίζονται για να δώσουν τη σωστή διέξοδο στο αδιέξοδο της κοινωνικής ζωής.Είναι οι συνειδητοί εργάτες αυτοί που δεν έσπασαν,αυτοί που πιστεύουν πως ο αγώνας τους για το ψωμί είναι ταυτόχρονα αγώνας για την αναστήλωση της ελληνικής κοινωνίας,που την υπονόμευε το καθεστώς της υποτέλειας και της οικονομικής εξάρτησης.\nΦωτεινές μορφές του έργου,που ενσαρκώνουν το πολυεδρικό πρότυπο του συνειδητού εργάτη και του αφωσιομένου κομμουνιστή είναι οι μορφές του γέρου συνδικαλιστή Ηλία και του Στέφανου.Κάθε λόγος και κάθε πράξη των ανθρώπων αυτών είναι πανίσχυρη,ικανή να αφυπνίσει από ληθαργικές καταπιέσεις και ψυχές που έχουν λυγίσει από την έφοδο της βίας ή που έχουν υποστεί την διαβρωτική επίδραση του καπιταλιστικού τρόπου ζωής.\nΤο μυθιστόρημα του Κώστα Κοτζιά είναι ένας επικός πίνακας των ταξικών συγκρούσεων της σύγχρονης εποχής.Μέσα από τη σκληρή αυτή πάλη διαγράφεται με καθαρή αισιοδοξία η προοπτική της νίκης του δίκαιου αγώνα της εργατικής τάξης,ενώ παράλληλα ακούγεται καθαρά η καμπάνα που χτυπάει για τον παλιό κόσμο,τον κόσμο της αδικίας και της εκμετάλλευσης,που οδεύει νομοτελειακά,αναπόφευκτα στο τέλος του.\nΈτσι το μυθιστόρημα « Γαλαρία Νο 7 »είναι μια καλλιτεχνική περιγραφή μιας από τις πιο κρίσιμες φάσεις της σύγχρονης ιστορίας του κοινωνικού και του εργατικού μας κινήματος.Είναι μια πορεία από το σκοτάδι προς το φώς,από την απελπισία στην αισιοδοξία,από το μαύρο χτές στο φωτεινό αύριο αυτού του λαού,αυτού του τόπου.)\nΟ Κώστας Κοτζιάς ανήκει στη συγγραφική γενιά της Αντίστασης.Παρουσιάστηκε για πρώτη φορά με το αντιστασιακό θεατρικό έργο το « Ξύπνημα »,που ανέβασαν οι Ενωμένοι Καλλιτέχνες.Το πρώτο του μυθιστόρημα «Καπνισμένος ουρανός » παίρνει το 1957 το πρώτο βραβείο πεζογραφίας του Δήμου Αθηναίων.Η «Γαλαρία Νο 7» που ακολουθεί,φέρνει για πρώτη φορά,όπως διαπίστωσε η κριτική,την εργατική τάξη σαν τάξη,στην νεοελληνική πεζογραφία,όπως γράφει ο κριτικός Νίκος Παπανδρέου στον πρόλογό του στην 4η έκδοση της « Γαλαρίας Νο 7», « το μυθιστόρημα του Κώστα Κοτζιά,είναι ένας επικός πίνακας των ταξικών συγκρούσεων της σύγχρονης εποχής». Το μυθιστόρημα « Επί εσχάτη προδοσία» που εκδίδεται το 1964 αποτελεί την πρώτη μορφή του « Αλύγιστου».Αργότερα ο Κ.Κοτζιάς γράφει το μυθιστόρημα « Ο Παράνομος» που είναι μια λογοτεχνική τομή,όπως σημειώνει η κριτική,του νεοφασισμού.\nΤα βιβλία του έχουν μεταφραστεί και εκδοθεί σε πολλές χώρες του κόσμου.\nΟ Κ.Κοτζιάς εκτός από τις μελέτες,κριτικές και άλλες εργασίες του,έχει μεταφράσει στη γλώσσα μας έργα των Λ.Τολστόϊ,Αμάντο,Λόρκα,Σ.Μόρριτς,Αρμποϋζοφ κ.ά.\nΕΚΔΟΣΕΙΣ « ΣΥΓΧΡΟΝΗ ΕΠΟΧΗ » - ΑΘΗΝΑ 1979\nΣτην Ελλάδα συναντούμε τρία μεγέθη του οργάνου, που το αποκαλούν με τη γενετική ονομασία ζουρνά. Είναι πνευστό όργανο με διπλό γλωσσίδι. Τα δυο πιο μικρά μεγέθη είναι διαδεδομένα προπάντων στην Πελοπόννησο και τη Ρούμελη, καθώς και στην Ήπειρο, ενώ το πιο μεγάλο στη Μακεδονία.\nΖουρνάς λέγεται κυρίως στη Μακεδονία, τη Θράκη, τη δυτική Ρούμελη ενώ στην άλλη Ελλάδα λέγεται συνήθως καραμούζα ή πίπιζα. Εκτός από τις παραλλαγές : ζορνές (Κύπρος), ζορνάς (περιοχή Κοζάνης), τζουρνάς (Λευκάδα), πίπεζα, πίπιτζα, πίπτσα, πίπα, κ.λ.π., λέγεται επίσης νιάκαρο(το) ή νιάκαρα (η) στην Ζάκυνθο και την Κεφαλλονιά και καλάμι ή καλέμι στη δυτική Ρούμελη.\nΟ ζουρνάς φτιάχνεται σε διάφορα μεγέθη, περίπου από 22 έως 60 εκ., από διάφορα ξύλα: οξιά, φράξο, κερασιά, μαυρομουριά, ρείκι, κουμαριά, καρυδιά, ελιά, βερυκοκιά, μουσμουλιά, σφεντάμι.\nΤεχνικές παιξίματος του ζουρνά\nΤο γλωσσίδι μπαίνει ολόκληρο μέσα στο στόμα. Με το φύσημα τα δυό χείλια του γλωσσιδιού πάλλονται κι αυτό δημιουργεί τον ήχο. Χαρακτηριστική είναι η τεχνική της κυκλικής αναπνοής, που χρησιμοποιούν οι καλοί ζουρνατζήδες. Ο ζουρνατζής, ενώ εξακολουθεί να παίζει, εισπνέει ταυρόχρονα και αέρα από την μύτη, που αποθηκεύει στη στοματική κοιλότητα, για να τον χρησιμοποιήσει σε λίγο. Η έκταση του ζουρνά είναι μια οκτάβα και τρείς-τέσσερις φθόγγοι. Με δυνατότερο όμως φύσημα και κατάλληλο σφίξιμο των χειλιών, ο καλός ζουρνατζής δίνει περισσότερους φθόγγους πιο ψηλά. Το ύψος της τονικής του οργάνου εξαρτάται φυσικά από το μήκος του ζουρνά, αλλά και από τις διαστάσεις του γλωσσιδιού.\nΜε τον οξύ, διαπεραστικό ήχο του, ο ζουρνάς είναι ένα όργανο για ανοιχτό χώρο. Ο ζουρνάς παίζεται πάντα μαζί με το νταούλι. Τα δύο αυτά όργανα αποτελούν το παραδοσικό οργανικό συγκρότημα της ηπειρωτικής Ελλάδας. Το συγκρότημα των ζουρνάδων της στη Ρούμελη ονομάζεται ζυγιά, ή ψιλά ζουρνάδια. Συνήθως παίζουν : ένας ζουρνάς και ένα νταούλι, ή δυό ζουρνάδες και ένα νταούλι. Όταν παίζουν δυο ζουρνάδες, ο ζουρνατζής που παίζει τη μελωδία λέγεται μάστορας ή πριμαδόρος, και ο άλλος που κρατάει το ίσο –συνήθως την τονική της κλίμακας στην οποία παίζει τη μελωδία ο μάστορας – μπασαδόρος ή πασαδόρος. Εκτός από το ίσο,ο μπασαδόρος, όταν είναι καλός,παίζει μαζί με το μάστορα και ορισμένες φράσεις της μελωδίας.\nΧρησιμοποιήθηκαν λαογραφικές και τεχνικές πληροφορίες από τις εκδόσεις:\n« Τα Ελληνικά λαϊκά μουσικά όργανα »\nΦοίβος Ανωγιαννάκης - Αθήνα 1976\nΜπουκάλι με χίλια μηνύματα – παρακαλητά και μια συνισταμένη είναι η κάθε μέρα μου στων ματιών σου\nτο σκοτεινό ωκεανό... Όλο κοιταζεις κι αναρωτιέσαι\nποιό το μυστικό που κουβαλά και σε ποιά διάλεκτο\nείναι γραμμένο... Χίλια και δυο συναισθήματα ντύνουν με νότες τη σιωπή και τηνε κάνουνε τραγούδι... Λέξεις κλειδιά που σούδωκα; Πολλά να σε βοηθήσουν ... Με\nτον γλυκό τον ψίθυρο ενός βλέμματος... Μ’ ενός λυγμού το στεναγμό... Ψάξε να βρεις τι λέει το μυστικό που κρύβοει η ζωή μου, καθώς το φθινόπωρο τη μοναξιά φιλά...\nΑυτή η θάλασσα που μ’ έπνιξε δεν έχει κύματα.\nΔεν έχει καν νερό...\nΚι αυτόν το στόλο απ’ τα όνειρα\nτον έχω μόνο στον ύπνο μου στρατάρχη.\nΣκάλα παλιά η μοναξιά και έτριξε\nαπ' τα πρώτα μου κιόλας βήματα.\nΚι έγινε το τρίξιμο ουρλιαχτό.\nΤα αισθήματα βάφτηκαν κόκκινα,\nτο πιό μαύρο κόκκινο που υπάρχει.\nΤο καλοκαίρι με πληγώνει τόσο...\nΚλείνω τα μάτια απ’ τη φρίκη, δε θάλω να τα ξανανοίξω.\nΤρίτη, πανσέληνος, Ιούλη πούσαι μακρυά και λιώνω...\nΤίποτα δεν έχω να σου δώσω.\nΌτι πιό όμορφο στο κόσμο δε μου ανήκει,\nμα εγώ θα στο χαρίσω. Βγες στο μπαλκόνι.\nΔες το ηλιοβασίλεμα και βάλτο μεσα στη καρδιά.\nΣου το αφιερώνω....\nΠαρακολούθησες ποτέ παιδιά στο λούνα πάρκ ?\nή άκουσες τη βροχή να πέφτει στο χώμα ?\nΠαρακολούθησες το τρελλό πέταγμα μιάς πεταλούδας ?\nΧάζεψες τον ήλιο καθώς ξεθωριάζει η νύχτα ?\nΚαλύτερα να χαλαρώσεις. Μη χορεύεις τόσο γρήγορα.\nΗ ζωή είναι μικρή. Η μουσική δε κρατάει για πάντα.\nΤρέχεις αλαφιασμένος κάθε μέρα ?\nΌταν ρωτάς κάποιον «πως είσαι ?» ακούς την απάντηση ?\nΌταν τελειώνει η μέρα, πέφτεις στο κρεβάτι αγκαλιά με σκέψεις για εκατοντάδες δουλιές που στριφογυρίζουν στο κεφάλι σου ?\nΚαλύτερα χαλάρωσε. Μη χορεύεις τόσο γρήγορα.\nΗ ζωή είναι μικρή.\nΕίπες ποτέ στο παιδί σου «θα το κάνουμε αυτό αύριο» και μέσα στη βιασύνη σου δεν είδες τη λύπη του ?\nΆφησες μια καλή φιλία να πεθάνει επειδή ποτέ δεν είχες το χρόνο να πάρεις ένα τηλέφωνο και να πείς «γειά!» ?\nΌταν τρέχεις παλαβωμένα να πας κάπου\nχάνεις τη μισή χαρά της διαδρομής.\nΌταν όλο ανησυχείς και βιάζεσαι, είναι σα να πετάς ένα δώρο που δεν άνοιξες.\nΗ ζωή δεν είναι αγώνας ταχύτητας.Γι αυτό χαλάρωσε. Άκου τη μουσική.Πριν τελειώσει το τραγούδι.\nΓΚΑΖΙΑ ΣΤΑ ΣΚΟΤΕΙΝΑ\nΤρέμει η φωνή, πληγή η φυγή,\nβαθιά στο βυθό, φυσάς τον καπνό,\nχαμός στο μυαλό κι αιμοραγεί,\nτώρα που νά ΄βρει το γιατρικό.\nΖητάς στη κόντρα διαφυγή,\nτέρμα τα γκάζια μες τη στροφή,\nουρλιάζει η ρόδα, σπάει η σιωπή,\nεσύ κι ο ίλιγγος, πάντα μαζί.\nΨαρεύεις αγάπη σε μαύρα νερά,\nτο άλλο βράδυ μόνος ξανά,\nστα μπάρ βουλιάζοντας και στα ποτά\nπου πάντα ήταν και μείναν κενά.\nΣαν το Θησέα με κυβικά,\nπεριπλανιέσαι μες στα στενά, χάνεσαι.\nΚάποιος σου λέει σιγά :\n«η οδός σε βγάζει στο πουθενά».\nΧωρίς φανάρι στα σκοτεινά, ζητάς το νήμα.\nΚι απ’ τα δεινά θες να ξεφύγεις και να σωθείς,\nτη μόνη έξοδο και συ να βρείς.\nΌμως πριν χαθείς οριστικά\nκαι σμίξεις με τα ξωτικά,\nβρίσκεις το νήμα, τη ψάχνεις γι’ αλλού,\nσε λίγο προβάλει το φως τ’ ΟΥΡΑΝΟΥ\nΗΛΙΑΣ ΠΕΤΡΟΠΟΥΛΟΣ :\nΠΕΘΑΝΕ Ο ΛΑΟΓΡΑΦΟΣ ΤΟΥ ΠΕΡΙΘΩΡΙΟΥ\n«Ο πεθαμένος άνθρωπος είναι ένας πολύτιμος λίθος» : Νίκος Γαβριήλ Πεντζίκης\n«Οι αναίσθητοι με ρωτούν : -γιατί δε γυρίζετε στην Ελλάδα;\nΒεβαίως τυγχάνω υποχρεωτικά Έλλλην αλλά η χώρα μου με κουρελιάζει. Δε θάθελα να ξαναπατήσω στην Αθήνα. Και είπα στη γυναίκα μου : - όταν ψοφήσω εδώ στο Παρίσι, να κάψεις το κουφάρι μου στο κρεματόριο και να ρίξεις τις στάχτες στον υπόνομο. Τέτοια είναι η διαθήκη μου».\nΣτο τέλος της επίγειας διαδρομής, ο Ηλίας Πετρόπουλος έχει αποφύγει οριστικά κάθε ενδεχόμενη μεταθανάτια εμπλοκή με το κράτος των «νεοελλήνων» (εθνονύμιο που χρησιμοποιούσε πάντα) το οποίο κατά κάποιο τρόπο απεχθάνονταν.\nΓεννήθηκε το 1928 στην Αθήνα. Σπούδασε νομικά στο πανεπιστήμιο της Θεσσαλονίκης και τουρκολογία στην Ecole Pratique des Hautes Etudes του Παρισιού. Είχε δάσκαλο τον Πεντζίκη και φίλους τον Μόραλη, τον Μπόστ, τον Τσιτσάνη και τον Τσαρούχη.\nΜέσα από τα βιβλία του περιγράφεται ο ελληνικός λαός όπως αυτός τον έβλεπε.\nΤον εξέφραζε ο χαρακτηρισμός «λαογράφος» κι όπως έλεγε κι ο ίδιος : «ο φτωχικός χαρακτηρισμός λαογράφος μου φτάνει και μου περισσεύει. Γιατί είναι και στενός και φαρδύς. Η λαογραφία είναι μιά απέραντη επιστήμη που αγγίζει πολλές άλλες επιστήμες και κυρίως την υψηλή πολιτική».\nΠάντα εναντίον του κατεστημένου και των αστικών αξιών, διακατέχονταν από ακραία αισθήματα και καταπιάστηκε με ότι οι άλλοι περιφρονούσαν (από τα μπουρδέλα ως το χασίς, τον τούρκικο καφέ, τη φουστανέλα, τη φασουλάδα, την τραγιάσκα, τις σιδεριές, το μουστάκι). Με την πρόφαση ενός «αθώου» λαογραφικού θέματος έβγαζε στο προσκήνιο ένα τεράστιο κοινωνικό, πολιτικό και ηθικό θέμα πάνω στ’ αγκάθια της αλήθειας. Στις ποικίλες λαογραφικές, ιστοριογραφικές, φιλολογικές και τεχνοκριτικές αναζητήσεις και διατυπώσεις του, δε βαριόσουν ποτέ το στυλ, τη θεματολογία και την εκφραστική δύναμη των κειμένων του\nΑναμασούσε τα λόγια του Kafka : "Ένα βιβλίο πρέπει να είναι το τσεκούρι που σπάει την παγωμένη θάλασσα μέσα μας". Φανταστείτε πόσες παγωμένες θάλασσες έσπασε με τα ογδόντα βιβλία που άφησε πίσω του και μια τεράστια αρθρογραφία - περίπου 1.000 άρθρα - σε εφημερίδες και περιοδικά.\nΕνδεικτικά αναφέρουμε ορισμένους τίτλους βιβλίων του :\nΡεμπέτικα τραγούδια - Παροιμίες του υποκόσμου – Καλιαρντά - Το εγχειρίδιο του καλού κλέφτη - Ιστορία της καπότας - Ο Κουραδοκόφτης - Ελλάδος κοιμητήρια.\nΟ Ηλίας Πετρόπουλος, αυτό το «τέρας μνήμης και αντοχής» δούλευε ακατάπαυστα, μέχρι να χάσει τη μάχη με τον καρκίνο, σε ένα μικρό γραφείο στην οδό Μουφτάρ στο Παρίσι. Δυστυχώς δεν πρόλαβε να δεί δημοσιευμένο το μνημειώδες έργο του «Ελλάδος Κοιμητήρια» το οποίο έγραφε, μελετούσε και σελιδοποιούσε, όπως συνήθιζε, μόνος του τα τελευταία δέκα χρόνια. Ο 75χρονος συγγραφέας έφυγε την Τετάρτη 3/9/2003 χωρίς να αξιωθεί να δεί ούτε μια ουσιαστική μελέτη για την αποτίμηση του έργου του.\n« . . . Η λαογραφία είναι σαν λάστιχο. Την τανίζεις όπου θές. Πάνω, κάτω, αριστερά, δεξιά. Με τα λαογραφικά μου βιβλία περιγράφω τον ελληνικό λαό όπως τον βλέπω. Με τα ποιήματα κυμματίζω εντός μου. Ο συγγραφέας που έχει ελεύθερα τ’ αρχίδια του, έχει ελεύθερο και το μυαλό του. . . . Και τώρα πρίν πεθάνω, θέλω να ξεράσω αυτό που έγινα.\nΜεταξύ αρετής και κακίας, διαλέγω την κακία. Μεταξύ ηδονής και ηθικάς, διαλέγω την ηδονή. Μεταξύ Θεού και Διαβόλου, διαλέγω τον τρισκατάρατο Εωσφόρο. Το κακό είναι δημιουργικό».\nΟ Κιγιτζής Χρήστος κατάγεται από την Ξάνθη. Ζει και εργάζεται στον Τρίλοφο Θεσσαλονίκης.\nΥπηρετεί στην Τεχνική Επαγγελματική Εκπαίδευση. Σήμερα είναι διευθυντής του ΤΕΕ ΘΕΡΜΑΪΚΟΥ.\nΗ καλλιτεχνική του δραστηριότητα είναι πολυσχιδής και αναπτύσσεται πέρα από το μεγάλο του πάθος τη ζωγραφική, στο μοντελισμό , στις τρισδιάστατες κατασκευές και στο σχεδιασμό επίπλων.\nΧρησιμοποιεί κυρίως μεικτές τεχνικές αναζητώντας συνεχώς νέες μεθόδους. Επίσης ζωγραφίζει με ακρυλικά χρώματα και ειδικά υλικά ζωγραφικής. Η ζωγραφική του κινείται στα καλλιτεχνικά ρεύματα του 20ου αιώνα με κύριο στοιχείο την αφαίρεση.\nΤο ζωγραφικό του ταλέντο ξεδιπλώθηκε για πρώτη φορά στη γενέτειρα του, την Ξάνθη, όπου συμμετέχοντας σε μαθητικό διαγωνισμό το (1967 ) απέσπασε το 2° βραβείο. Από τότε συμμετείχε σε πολλές ομαδικές εκθέσεις, ενώ στο ενεργητικό του έχει και τέσσερις ατομικές εκθέσεις α) το 1999 στο Δήμο Μίκρας και β) το 2000 στη Θεσσαλονίκη γ) το 2001 στην Δημοτική Πινακοθήκη της Ξάνθης και δ) το 2003 στο ξενοδοχείο Ambassador στο Πλαγιάρι Θεσσαλονίκης.\nΈργα του υπάρχουν στην Δημοτική Πινακοθήκη Ξάνθης και σε ιδιωτικές συλλογές.\nΤΑ ΠΝΕΥΜΑΤΙΚΑ ΜΑΣ ΓΚΕΣΕΜΙΑ\nτανέα των συλλόγων της Επανομής\nΚΥΝΗΓΕΤΙΚΟΣ ΣΥΛΛΟΓΟΣ ΕΠΑΝΟΜΗΣ\nΣτις 8-9-2003, ο Κ. Σ. Επανομής σε συνεργασία με το περιοδικό «Κυνηγεσία και Κυνοφιλία» διοργάνωσε στο δημ. Θέατρο εκδήλωση για την ενημέρωση των κυνηγών σε θέματα κυνηγετικών εξελίξεων. Τα θέματα ήταν :\n1. Ευθύνη και σεβασμός στη φύση και στα θηράματα.\n2. Αντικυνηγοί – κυνηγοί, λαθροθήρες – θηροφύλακες.\n3. Επιβλαβή ζώα και αντιμετώπισή τους.\n4. Ασφαλής χειρισμός του όπλου και σωστός τρόπος σκόπευσης.\n2. ΣΥΛΛΟΓΟΣ ΕΠΑΓΓΕΛΜΑΤΟΒΙΟΤΕΧΝΩΝ ΕΠΑΝΟΜΗΣ\nΕνημερώνουμε τα μέλη του συλλόγου μας ότι όσοι συνάδελφοι απασχολούν στις επιχειρήσεις τους προσωπικό,\nθα πρέπει υποχρεωτικά να διαθέτουν υπηρεσίες Τεχνικού Ασφαλείας.\nΟ Τεχνικός Ασφαλείας είναι σύμβουλος του εργοδότη για θέματα σχετικά με την υγιεινή και ασφάλεια της εργασίας και την πρόληψη των εργατικών ατυχημάτων. Ο Τεχνικός Ασφαλείας απασχολείται τουλάχιστον 25 ώρες το έτος σε κάθε επιχείρηση και μπορεί να είναι κάποιος υπάλληλος της επιχείρησης ή εξωτερικός συνεργάτης ή ειδικές εταιρείες που παρέχουν τέτοιες υπηρεσίες.\nΓια τις μικρές επιχειρήσεις χαμηλής επικινδυνότητας η νομοθεσία επιτρέπει τον εργοδότη να αναλάβει ο ίδιος τα καθήκοντα του Τεχνικού Ασφαλείας μετά από κατάλληλη επιμόρφωση (σεμινάριο 10 ωρών).\nΟ σύλλογος μας έχει την πρόθεση να υλοποιήσει σεμινάρια επιμόρφωσης τεχνικών ασφαλείας για εργοδότες, γι’ αυτό καλεί όσους συναδέλφους ενδιαφέρονται να εκδηλώσουν ενδιαφέρον και να έρθουν σε επαφή με τα μέλη της διοίκησης το συντομότερο.\n3. ΠΟΛΙΤΙΣΤΙΚΟΣ ΣΥΛΛΟΓΟΣ ΕΠΑΝΟΜΗΣ\nΟ Π.Σ. διερύνοντας το φάσμα των δραστηριοτήτων του, οργανώνει νέα τμήματα για τη δημιουργική αξιοποίηση του ελεύθερου χρόνου των συμπολιτών μας εμώ συνεχίζει και τη λειτουργία των παλαιότερων.\nΤα τμήματα που θα λειτουργήσουν φέτος είναι :\n· Τμήμα χορωδίας ενηλίκων (Νικολέτα Πουρσανίδου)\n· Τμήμα πιάνου και αρμονίου (Σφυρής Σταύρος – Δεμιρτζή Φύλη)\n· Τμήμα μουσικής προπαιδείας (Σφυρής Σταύρος)\n· Τμήμα κιθάρας (Παραδείση Παναγιώτα – Μπαξή Φώτη)\n· Τμήμα παιδικής χορωδίας παραδοσιακής & βυζαντινής μουσικής (Παραδείση Παναγιώτα)\n· Τμήμα Βυζαντινής μουσικής (Παραδείση Παναγιώτα – μαθ. διπλώματος Ταλιαδώρος Χαρίλαος)\n· Τμήμα παραδοσιακών χορών (Κιόρτση Σοφία – Νάνος Χρήστος)\n· Τμήματα μοντέρνου χορού & χοροκίνησης ενηλίκων (Φυσίκα Στέλα)\n· Τμήματα εκμάθησης σκάκι (Ζακαριάν Δαυίδ)\nΠληροφορίες στην αίθουσα του συλλόγου, στοά Ζησοπούλου\n19:00 – 21:00 καθημερινά – τηλ : 23920 44265\n«Για να δούμε μια νέα ανατολή, πρέπει να σπείρουμε ξανά τον ήλιο»\nΖαπατίστας ; Αυτονομία και αντίσταση\n«Δε μάθαμε το μάθημα που μας δίδαξε η εξουσία. Όταν στη τάξη διδάσκονταν η υποταγή, η υπακοή, ο συμβιβασμός και η ιδιώτευση, εμείς είχαμε κάνει κοπάνα».\nΤο Γενάρη του ΄94, που οι κοινότητες των Μάγιας του ΝΑ Μεξικού εξεγέρθηκαν ενάντια στην καταπίεση, τη βία και το ρατσισμό αιώνων, η διεθνής κοινότητα αιφνιδιάστηκε. Το κίνημα των Ζαπατίστας είναι ένα πρωτόγνωρο επαναστατικό κίνημα για μιά κοινωνία που θα στηρίζετα ιστην ισότητα και την αξιοπρέπεια κι όχι στη βαρβαρότητα και την εκμετάλευση.\nΑπό την εποχή που οι ισπανοί κονκισταδόρες κατέλαβαν τη γη τους μέχρι τις μέρες μας, οι κατακτητές τους κράτησαν στην εξαθλίωση και την υποταγή με όπλο τους πότε το φόβο, πότε το αλκοόλ και τα ναρκωτικά και πάντα την πείνα και την αγραμματοσύνη. Οι Ζαπατίστας αποφάσισαν να αρνηθούν ακόμα κι αυτό το επίσημο εκπαιδευτικό πρόγραμμα του μεξικάνικου κράτους, τη μόρφωση του κατακτητή. Και ανακύρηξαν την εκπαίδευσή τους σε κομβικό σημείο της χειραφέτησής τους. Το πρόγραμμά τους ονομάζεται «Σποράκι Του Ήλιου» και στα σχολεία που χτίζουν θα διδάσκεται η δική τους ιστορία, ο πολιτισμός τους, η γλώσσα τους και η παράδοσή τους. Συμβάλλοντας σε αυτή τηπροσπάθεια, η ελληνική πρωτοβουλία "Ένα Σχολείο Για Την Τσιάπας" χτίζει ένα σχολικό συγκρότημα επιμόρφωσης δασκάλων στη κοινότητα Ρικάρδο Φλόρες Μανγκόν. Από το Νοέμβρη του 2001 ομάδες ελλήνων πολιτών ταξιδεύουν στο Μεξικό και ήδη ένα μεγάλο μέρος του σχολείου είναι έτοιμο.\nΣτη προσπάθεια να συγκεντρωθούν χρήματα γι αυτό το σκοπό, έγινε μια συναυλία στις 27 του Σεπτέμβρη στο θέατρο Πέτρας στην Πετρούπολη.\nΕΙΜΑΣΤΕ ΟΙ ΠΡΩΤΕΣ ΣΤΑΓΟΝΕΣ ΤΗΣ ΒΡΟΧΗΣ ... ΠΡΙΝ ΤΗΝ ΚΑΤΑΙΓΙΔΑ\nΤέσερις μήνες μετά την Σύνοδο Κορυφής της Θεσσαλονίκης, 7 διαδηλωτές Οι 7 συλληφθέντες (τρεις έλληνες, δυο ισπανοί, ένας άγγλος και ένας σύρος) παραμένουν στα κελιά των φυλακών του ελληνικού κράτους, παρά τη σαθρή στήριξη αλλά και την εμφανή σε κάποιες περιπτώσεις κατασκευή των κατηγοριών που τους αποδίδονται. Η συμμετοχή τους στη διαδήλωση της 21ης Ιούνη και οι πολιτικές τους πεποιθήσεις φαίνεται να είναι οι πραγματικοί λόγοι για τους οποίους παραμένουν προφυλακισμένοι.\nΗ εβδομάδα, 20 με 28 του Σεπτέμβρη, είχε ορισθεί σαν εβδομάδα αλληλεγγύης, με εκδηλώσεις, συναυλίες, προβολές και πορείες.\nΓράμμα απ’ τις Φυλακές Αυλώνας\nΣτους 3,5 μήνες ομηρίας μας, η κάθε μέρα που περνά είναι και μια δικαίωση του αγώνα που δεν τσακίστηκε, αντίθετα επιβεβαιώθηκε για άλλη μια φορά η αναγκαιότητά του. Ο αγώνας ενάντια σε κάθε είδους εξουσία και τις σχέσεις που αναπαράγει μέσα από την κοινωνική ανοχή. Ο αγώνας που επιβεβαιώνεται την κάθε στιγμή της ζωής στην "ειρηνική" κοινωνία τους.\n… Της κοινωνικής-ταξικής ειρήνης που προωθούν τα σχολικά εργοστάσια. Αυτά ως δεύτερος κρίκος - μετά τη στοργική χειραγώγηση της οικογένειας - εργατικών χεριών στη δούλεψη του καπιταλισμού, προωθούν ιδεολογίες για την ομαλή διαιώνιση της κυριαρχίας των αφεντικών.\n… Η ιδεολογία της εξατομίκευσης, του υγιούς ανταγωνισμού όπως τον παρουσιάζουν, δηλαδή η "υγιής" εναντί-ωση στους συμμαθητές του σήμερα και τους συναδέλφους του αύριο με στόχο την ευνοϊκή μεταχείριση και την ιεραρχική άνοδο.\n… Οι ιδεολογίες της ανέχειας και της υποταγής ως μονόδρομους για την "επιτυχία" σε μια κοινωνία που μοχθεί, πονά, γλύφει και ποδοπατά για την κατάκτηση της ατομικής καταξίωσης.\n… Η ιδεολογία του πατριωτισμού ως ύψιστο ιδανικό. Η εθνική ενότητα ως μέσο για την κατάπνιξη του ταξικού μίσους, τη συμμαχία με τους εγχώριους καθημερινούς εχθρούς και ο πόλεμος για την υπεράσπιση των αφεντικών.\n… Την ειρήνη που επικρατεί στα εργασιακά χαρακώματα. Υιοθετημένοι εργάτες στα "οικογενειακά" κάτεργα των αφεντικών. Αποπροσανατολισμένο μίσος και συναδελφικός ανταγωνισμός με την προοπτική της ανόδου. Συνδικαλιστική αυταπάτη με μπροστάρηδες καμουφλαρισμένα αφεντικά. Διαμεσολαβημένες απεργίες με αίτημα καλύτερες συνθήκες εκμετάλλευσης - ριζοσπαστικός λήθαργος.\n… Ρατσισμός, ξενοφοβία με την πατριωτική εργατιά ενάντια στους ξένους που "κλέβουν τις δουλειές" με αποτέλεσμα την εργασιακή υποτίμηση των μεταναστών και περισσότερο κέρδος στις τσέπες των αφεντικών.\n… Την ειρήνη της κοινωνίας που αποθέωσε και αποθεώθηκε μέσα από το life-style. Πρότυπα ζωής και κώδικες συμπεριφοράς για επιτυχημένους καριερίστες και ανασφαλείς εργάτες. Διαταξικό κυνήγι της "ευημερίας" με όπλα τις βιτρίνες, τα περιοδικά και τα πολυέξοδα σαββατόβραδα.\n… Την ειρήνη που διαφυλάσσει και επιβάλλει η αστική δικαιοσύνη. Η δικαιοσύνη-φρουρός των μικρών-μεγάλων αφεντικών που διασφαλίζει νομιμότητα στις αυθαιρεσίες τους. Αυτή που καταδικάζει τους "δολοφόνους" ενώ κα-θημερινά δολοφονούνται μετανάστες από μπάτσους που απαντούν έτσι στο αίτημα της ανασφάλειας, από φασίστες που ανέλαβαν την κάθαρση του έθνους και από "αυτοδημιούργητους" μικροαστούς ιδιοκτήτες που προστα-\nτεύουν τις περιουσίες τους. Δολοφονίες με τη συγκάλυψη της "νόμιμης αυτοάμυνας".\nΗ δικαιοσύνη που συγκαλύπτει τις δολοφονίες εργατών στα κρεματόρια της "ανάπτυξης". Εργατικά ατυχήματα ονομάστηκαν τα ελλιπή μέτρα προστασίας και οι εξαντλητικοί ρυθμοί εργασίας για να μην υστερούν τα κέρδη των αφεντικών σε χρόνο και χρήμα.\nΑθώοι οι αίτιοι των ιμπεριαλιστικών πολέμων και των επακόλουθών τους, όπως η πείνα και οι αρρώστιες, με τις δολοφονίες των αθώων να ονομάζονται "παράπλευρες απώλειες".\nΗ δικαιοσύνη που καταδικάζει τους ληστές ενώ η κρατική φορολογία, οι τράπεζες και τα δάνειά τους, οι απλήρωτες ή υποτιμημένες εργατοώρες και η εμπορευματοποίηση των ζωτικών αναγκών καταληστεύουν τους ανθρώπους.Η δικαιοσύνη που καταδικάζει και φυλακίζει τους αγωνιστές ως επικίνδυνους για την κοινωνία τους.\nΝαι, είναι επικίνδυνοι για την κοινωνία τους γιατί δεν κοιμίζουν τα ταξικά τους μίση, τα ζουν και τα εκφράζουν.\nΗ "παρανομία" στην οποία εντάσσει η δικαιοσύνη τους τον κοινωνικό-ταξικό αγώνα επιβεβαιώνει την λειτουργικότητα και την αξία του.\nΒρισκόμαστε στη φυλακή γι'αυτό που είμαστε, για τη δράση που είχαμε, έχουμε και θα έχουμε στα κάθε είδους αφεντικά. Έτσι η δικαιοσύνη με την φυλάκισή μας εκδικείται ένα ζωντανό κομμάτι ανθρώπων που πολεμάει την κυριαρχία. Την "ειρηνική" κυριαρχία της εκμετάλλευσης και του κέρδους, της συναίνεσης και της υποταγής.\n"Ιδεοδρόμιο" και Indymedia\nλόγου, αντιλόγου, σκέψεων, ανησυχιών και προβληματισμών.\nΘέματα : περιβάλλον, παιδεία, πολιτισμός, ιστορία, τέχνη,\nΕλληνισμός…. και όχι μόνο.\nΗ παρούσα εκδοτική προσπάθεια είναι μια απο τις δραστηριότητες\nτου υπό ίδρυση Σωματείου :"Ιδεοδρόμιον"\nΥπεύθυνος έκδοσης : Γιώργος Σφυρής\nηλεκτρονική διεύθυνση : sfiris1@otenet.gr\nΤηλέφωνο και τηλεoμοιότυπο (Fax) : 23920 44287\nγια άρθρα, προτάσεις, παρατηρήσεις, κακίες, συνδρομές και διαφημίσεις\n(σημ.: Δε δεχόμαστε μυνήσεις)\nΣημείωση : τα ενυπόγραφα άρθρα εκφράζουν\nμόνο την άποψη του υπογράφοντα.\n1) Γιάννης Μπονοβόλιας 2) Αντώνης Παρταλιός 3) Στέλιος Σατραζάνης\n5) Χρήστος Χριστοφόρης 6) Γιώργος Μαρδάς 7) Χρήστος Παπαχρήστος\n8) Επανομίτης 9) Χάρης Αμμανατίδης\nΕπιμέλεια κειμένων : Αγγέλη Φρειδερίκη (εκπαιδευτικός)\nΤΟ ΠΑΡΟΝ ΕΝΤΥΠΟ ΤΥΠΩΝΕΤΑΙ ΣΕ 1.000 ΑΝΤΙΤΥΠΑ ΚΑΙ ΔΙΑΝΕΜΕΤΑΙ ΣΤΟΥΣ ΔΗΜΟΥΣ ΕΠΑΝΟΜΗΣ, ΜΙΚΡΑΣ & ΘΕΡΜΑΪΚΟΥ\nΗ ΣΥΝΘΕΣΗ & Η ΕΚΤΥΠΩΣΗ\nTΟΥ ΠΕΡΙΟΔΙΚΟΥ "ΙΔΕΟΔΡΟΜΙΟ"\nΓΙΝΕΤΑΙ ΣΤΟ : "ΦΩΤΟΤΥΠΙΚΟ ΚΕΝΤΡΟ ΕΠΑΝΟΜΗΣ"\nΑγ. Δημητρίου 7 - τηλ. 23920 55287\n6o Τεύχος, Ά-τιμο, Σεπτέμβρης - Οκτώβρης 2003


Γεννηθήτω Φως – Open Reflections\nΕνημερωτικό δελτίο Λατινικής Ενορίας Πάφου\nΦεβρουάριος 2017 / 3\nΤο μυστήριο του κόσμου οδηγεί στο Μυστήριο του Θεού\nΤο σύμπαν δεν είναι το αποτέλεσμα της τύχης, όπως κάποιοι θα ήθελαν να μας πείσουν. Βλέποντας το σύμπαν, μας ζητάται να ερμηνεύσουμε κάτι το βαθύ εντός του: την σοφία του Δημιουργού, την ανεξάντλητη δημιουργικότητα του Θεού, την άπειρη αγάπη του για μας.\nΔεν πρέπει να επιτρέψουμε στο νου μας να περιορισθεί από θεωρίες που πάντοτε φθάνουν μόνο μέχρις ενός σημείου και όχι παραπέρα, και που όχι μόνο δεν συναγωνίζονται την πίστη, αλλά ούτε και πετυχαίνουν να εξηγήσουν το έσχατο νόημα της πραγματικότητας.\nΔεν μπορούμε παρά να διαισθανθούμε την ομορφιά του κόσμου, το μυστήριο του, το μεγαλείο του και την λογικότητά του, την αιώνια λογικότητα. Ούτε μπορούμε να αγνοήσουμε το ότι μας παραπέμπει σε ένα Θεό, Δημιουργό του Ουρανού και της γης.\nΕάν αποκτήσουμε αυτή την αντίληψη θα δούμε ότι ο Ενας που δημιούργησε τον κόσμο, και ο Ενας που γεννήθηκε στο σπήλαιο της Βηθλεέμ και που εξακολουθεί να μένει ανάμεσά μας στην Ευχαριστία, είναι ο ίδιος ο Ζωντανός Θεός που μας καλεί, μας αγαπά και θέλει να μας οδηγήσει στην αιώνια ζωή.\nΒενέδικτος 16ος, 6 Ιαν. 2011, αποσπάσματα\nΤο θέμα του φωτός διατρέχει όλη τη βιβλική αποκάλυψη.\nΟ διαχωρισμός του φωτός και του σκότους υπήρξε η πρώτη πράξη του Δημιουργού (Γεν.1,3)\nΣτο τέλος της ιστορίας της σωτηρίας, η νέα δημιουργία (Απ. 21,5) θα έχει τον ίδιο το Θεό για φως (Απ.21,23). Ετσι, από το φυσικό φως που εναλλάσσεται εδώ κάτω με τη σκια της νύχτας, θα περάσουμε στο ανέσπερο φως που είναι ο ίδιος ο Θεός.\nΟ Ιησούς αποκαλύπτεται ως Φως του κόσμου, κυρίως με τις πράξεις και με τα λόγια του.\nΗ καταυγαστική δράση του απορρέει από ό,τι είναι ο ίδιος μέσα του: ο ίδιος ο Λόγος του Θεού, ζωή και φως των ανθρώπων, αληθινό Φως που φωτίζει κάθε άνθρωπο όταν έρχεται σ’ αυτόν τον κόσμο. (Ιω.1, 4.9).\nΠρέπει «να περπατούμε στο φως» (Α’ Ιω.1,5) για να είμαστε σε κοινωνία με το Θεό. Το κριτήριο είναι η αδελφική αγάπη. Αυτός που ζει έτσι, σαν πραγματικός υιός και θυγατέρα του φωτός, κάνει να ακτινοβολεί μεταξύ των ανθρώπων το θείο φως του οποίου έχει γίνει θεματοφύλακας. Αφού γίνει με τη σειρά του «το φως του κόσμου» (Μτ.5,14), ανταποκρίνεται στην αποστολή που του ανέθεσε ο Χριστός.\nPosted in Greek, ΕΝΗΜΕΡΩΤΙΚΟ ΔΕΛΤΙΟ ΛΑΤΙΝΙΚΗΣ ΕΝΟΡΙΑΣ ΠΑΦΟΥ, Ξέρετε ότι...Tagged πίστη, σύμπαν, τύχη, φως, χριστιανισμός, Αποκάλυψη, Βίβλος, Δημιουργία, Θεός, Λόγος, Χριστός, εκκλησία, ζωή, κοινωνία, μυστήριο, νέα δημιουργία\nOne thought on “Γεννηθήτω Φως”\nPingback: LET THERE BE LIGHT – Open Reflections


AFAIA: jeep του 2ου Παγκοσμίου Πολέμου. Όταν λέμε του κουτιού!\njeep του 2ου Παγκοσμίου Πολέμου. Όταν λέμε του κουτιού!\nΑναρτήθηκε από ENDYMION στις 6:21 AM


Ολυμπιακός: Τα άλλα κόλπα που ετοιμάζει ο Πέδρο Μαρτίνς μετά τις 11 μεταγραφές - TIPOS.GR\nΟλυμπιακός: Τα άλλα κόλπα που ετοιμάζει ο Πέδρο Μαρτίνς μετά τις 11 μεταγραφές\n3 Σεπτεμβρίου, 2021 3 Σεπτεμβρίου, 2021 Κυριακή Κανονίδου\nΘέλει να αλλάξει πίστα ο Ολυμπιακός ήταν ο τίτλος του ρεπορτάζ της Τετάρτης (1/9) για τις μεταγραφές που πραγματοποίησε ο πρωταθλητής στη διάρκεια του καλοκαιριού. Μια ενδεκάδα ποδοσφαιριστών, πέρασαν τελευταία το κατώφλι των εγκαταστάσεων του Ρέντη. Για την ατομική τους αξία, τα περισσότερα έχουν αναλυθεί με στατιστικά, νούμερα και ασφαλώς χρήματα.\nΤο ζητούμενο είναι πως σκοπεύει να εντάξει αυτά τα νέα όπλα στη φαρέτρα της ενδεκάδας ο Πέδρο Μαρτίνς και τι Ολυμπιακό θα δούμε στη συνέχεια. Δεν χρειάζεται μεγάλη ανάλυση για να καταλήξουμε στο συμπέρασμα πως οι “ερυθρόλευκοι” από εδώ και πέρα θα είναι πολύ διαφορετικοί. Φρέσκοι, ανανεωμένοι, με πολλά νέα πρόσωπα στην ενδεκάδα και τον πάγκο.\nΔιοίκηση και τεχνική ηγεσία, όταν έκλεισε ο κύκλος των δύο σερί πρωταθλημάτων κατέληξαν στο συμπέρασμα πως το ρόστερ χρειάζεται νέο αίμα, αλλά και ενίσχυση σε συγκεκριμένες θέσεις της ενδεκάδας. Δεν πρέπει να ξεχνάμε πως ορισμένοι από τους κορυφαίους σε αξία παίκτες της ομάδας είναι πλέον σε προχωρημένη ηλικία, άρα ουδείς μπορεί να προεξοφλήσει αν θα άντεχαν να βγάλουν με σταθερότητα και συνέπεια μια σεζόν με 50 και πλέον αγώνες.\nΟ “στρατηγός” Βαλμπουενά πατάει στα 37. Ο “killer” Ελ Αραμπί πλησιάζει τα 35. Ο Χοσέ Χολέμπας αποφάσισε να σταματήσει στα 37. Παίκτες σπουδαίοι, σημεία αναφοράς σε θέσεις – κλειδιά της ενδεκάδας, έπρεπε να υποστηριχθούν με εναλλακτικές επιλογές ανάλογου επιπέδου. Για την επίθεση αποκτήθηκε ο Τικίνιο. Ο Βραζιλιάνος ήταν… πολυτέλεια για μια επίθεση που πλην του Μαροκινού έχει και τον πάντα χρήσιμο Χασάν, ο οποίος δεν νιώθει άβολα και στη θέα του πάγκου.\nΠλέον ο πρώην επιθετικός της Πόρτο, θα έχει πολύ ενεργό ρόλο στη γραμμή κρούσης. Ο Μαρτίνς τον ετοιμάζει και για την κορυφή και για παρτενέρ του Ελ Αραμπί, όταν η διάταξη επιβάλλει την παρουσία δύο στράικερ. Ο Τικίνιο πέρα από… τανκ, είναι παίκτης με εξαιρετικά τελειώματα, όχι μόνο με τα πόδια, αλλά και με το κεφάλι, ενώ δεν σταματά ούτε λεπτό να συμμετέχει στο παιχνίδι.\nΦρεσκάρεται στη μεσαία γραμμή και στα άκρα της επίθεσης\nΣτη μεσαία γραμμή, υπάρχει πλέον η δυνατότητα να φρεσκαριστεί, αλλά και να αλλάξει προφίλ, η τριάδα – φωτιά των Εμβιλά, Καμαρά, Μπουχαλάκη. Ο Κούντε είναι παίκτης ενδεκάδας, απλά υστερεί στο κομμάτι της προσαρμογής, ο Αγκιμπού Καμαρά ως τώρα έχει βγάλει μάτια, ενώ σε περίπτωση που αποχωρήσει κάποιος από τους προαναφερθέντες τον Γενάρη, υπάρχει και η εναλλακτική του Μαμαντού Κανέ που συνεχίζει μέχρι νεοτέρας στη Νέφτσι.\nΓια τα άκρα της επίθεσης, ήρθαν όχι ένας, αλλά δύο πρωτοκλασάτοι ποδοσφαιριστές. Ο Ονιεκούρου ως αντί- Μπρούμα με την προσδοκία να αποδειχθεί πιο σταθερός σε απόδοση και πιο συνεπής στο σκοράρισμα, ενώ ο αριστεροπόδαρος Ρόνι Λόπες, δεν παίζει μόνο δεξιά πίσω από τον φορ, αλλά και ως 10άρι, άρα μπορεί να καλύψει όποτε χρειαστεί το κενό του Φορτούνη και να δώσει ανάσες στον Βαλμπουενά, ο οποίος θα χρειαστεί διαχείριση.\nΟι περισσότερες αλλαγές θα γίνουν δεδομένα στην άμυνα και δεν αναφέρομαι στον Τσέχο Βατσλίκ που ήρθε για να καλύψει την παραχώρηση του Ζοζέ Σα. Είναι πολύ πιθανό μετά τις τελευταίες εξελίξεις με τον Ρούμπεν Σεμέδο, η τετράδα της άμυνας να είναι εντελώς διαφορετική συγκριτικά με το ξεκίνημα της προηγούμενης σεζόν.\nΔεν θα πρέπει να αποτελέσει έκπληξη αν δούμε μια τετράδα με τον Λαλά δεξιά, τον Σωκράτη με τον Μπα ή τον Σισέ στον άξονα και τον Πολωνό Καρμπόβνικ αριστερά, ενώ πέρυσι η σεζόν ξεκίνησε με Ραφίνια δεξιά, Χολέμπας αριστερά και Σεμέδο με Μπα στις θέσεις των στόπερ.\nΑλλαγμένη κατά το ήμισυ σε σχέση με πέρσι η φετινή ενδεκάδα\nΑν επιχειρήσουμε να διαβάσουμε κάποιες από τις σκέψεις του Πορτογάλου τεχνικού, η φετινή ενδεκάδα του Ολυμπιακού μπορεί να είναι αλλαγμένη κατά το ήμισυ συγκριτικά με πέρυσι. Αν αύριο δηλαδή είχαμε αγώνα πρωταθλήματος, ή την ερχόμενη εβδομάδα που θα ξεκινήσει, δεν θα είναι έκπληξη να δούμε ένα σχήμα με Βατσλίκ, Σωκράτη με Σισέ κεντρικούς αμυντικούς, με Καρμπόβνικ και Ρέαμπτσιουκ στις θέσεις των μπακ. Στον άξονα μαζί με Καμαρά και Εμβιλά διεκδικεί θέση ήδη ο Αγκιμπού, στα δύο άκρα Ονιεκούρου και Ρόνι Λόπες προορίζονται για βασικοί, ενώ για την επίθεση ο Ελ Αραμπί, θα έχει έντονο συναγωνισμό με τον Τικίνιο.\nΚάποιες δοκιμές θα γίνουν ασφαλώς και στο φιλικό της Παρασκευής (3/9) με τον Άρη (20.00, Nova) στο “Βικελίδης”, παρά την απουσία των διεθνών. Ο κόουτς θα έχει την ευκαιρία να τσεκάρει ορισμένα νέα αποκτήματα όπως ο 20χρονος Καρμπόβνικ, ο οποίος στη δοκιμή με την ομάδα του Μάντζιου αναμένεται να ξεκινήσει αριστερά, με τον Λαλά δεξιά. Ενδεκαδάτος θα είναι και ο Ρόνι Λόπες (ο Ονιεκούρου έχει υποχρεώσεις με τη Νιγηρία), ενώ στην επίθεση θα δούμε για πρώτη φορά μαζί το βαρύ πυροβολικό Ελ Αραμπί με Τικίνιο πλάι – πλάι.\nΧωρίς να αναμένεται κάποια άλλη προσθήκη και με τον Πέδρο Μαρτίνς να μην ζητά άλλο στόπερ και να συμπεριλαμβάνει τον Χασάν στη λίστα της UEFA (σ.σ. όχι και τον Σεμέδο, παρότι έμεινε ελεύθερος χωρίς περιοριστικούς όρους και με τη μίνιμουμ εγγύηση), η επόμενη μέρα του νέου Ολυμπιακού αναμένεται με τεράστιο ενδιαφέρον. Αν μη τι άλλο, τα χρώματα είναι πολύ περισσότερο για να ζωγραφίσει ο professor έναν πολύ πιο ωραίο πίνακα πάνω στο χορτάρι.


MotoGP: Ακυρώθηκαν οι δοκιμές στη Σεπάνγκ! - Match.cy\nΑΛΛΑ ΑΘΛΗΜΑΤΑ MotoGP: Ακυρώθηκαν οι δοκιμές στη Σεπάνγκ!\nΛόγω του κορονοϊού, οι χειμερινές δοκιμές του MotoGP στην πίστα της Σεπάνγκ δεν θα πραγματοποιηθούν και οι ομάδες με τους αναβάτες θα περιοριστούν σε αυτές του Κατάρ.\nΑπό τις 19 έως τις 21 Φεβρουαρίου το πρόγραμμα του MotoGP έλεγε ότι οι αναβάτες με τις ομάδες θα έκαναν τις χειμερινές δοκιμές τους πριν την εκκίνηση της νέας σεζόν στην πίστα της Σεπάνγκ. Ωστόσο λόγω του κορονοϊού και της «περίεργης» κατάστασης που επικρατεί στη Μαλαισία, αυτές δεν θα πραγματοποιηθούν. Η Dorna με τη FIM ανακοίνωσαν επίσημα την ακύρωση των συγκεκριμένων δοκιμαστικών και από ότι φαίνεται, η μοναδική ευκαιρία δοκιμών που θα έχουν ομάδες και αναβάτες πριν να ξεκινήσει η χρονιά θα είναι στο Κατάρ, από τις 10 έως τις 12 Μαρτίου.\nΑκόμη δεν έχουν ξεκαθαρίσει αν τελικά θα υπάρξουν άλλες ημερομηνίες δοκιμαστικών για το MotoGP που θα αντικαταστήσουν τις χαμένες μέρες της Σεπάνγκ. Βρισκόμαστε σε αναμονή για να δούμε τελικά τι θα αποφασίσουν οι υπεύθυνοι, καθώς τα πράγματα είναι ακόμη αρκετά ρευστά και η πανδημία αλλάζει τα δεδομένα συνεχώς. Νωρίτερα είχαμε αλλαγές και στη Formula 1 αφού ανακοινώθηκε ότι οι χειμερινές δοκιμές δεν θα γίνουν τελικά στη Βαρκελώνη, αλλά στο Μπαχρέιν, εκεί που θα διοργανωθεί και το πρώτο Γκραν Πρι για το 2021.\nΠροηγούμενο άρθροΗ Μαγιόρκα έδιωξε δύο παίκτες επειδή παραβίασαν την καραντίνα\nΕπόμενο άρθροΑφάλεια στα μετόπισθεν, αλλά και γκολ


EVAL - ΜΕΤΑΛΛΙΚΟΣ ΜΗΧΑΝΙΣΜΟΣ ΤΙΜΟΝΙΟΥ\n\_ ΜΗΧΑΝΙΣΜΟΙ & ΝΤΙΖΕΣ ΤΙΜΟΝΙΟΥ\n\_ ΜΕΤΑΛΛΙΚΟΣ ΜΗΧΑΝΙΣΜΟΣ ΤΙΜΟΝΙΟΥ\nΜΕΤΑΛΛΙΚΟΣ ΜΗΧΑΝΙΣΜΟΣ ΤΙΜΟΝΙΟΥ\nΓια μηχανές μέχρι 90HP. Εφαρμόζεται σε σκάφη με μήκος έως 7,5m. Σε συσκευασία με κιτ στήριξης 90°. Συμπαγές, με εύκολη και γρήγορη εγκατάσταση. Με 3 περιστροφές από τέρμα σε τέρμα. Μέγιστη διάμετρος τιμονιού 406,4mm. Δέχεται ντίζα με κωδικό 01748. Πιστοποιημένο προϊόν CE.\n01725 - ΜΕΤΑΛΛΙΚΟΣ ΜΗΧΑΝΙΣΜΟΣ ΤΙΜΟΝΙΟΥ


Βότανα και αδυνάτισμα - Ygeiaonline.gr\nΔημιουργήθηκε : 04 Μαΐου 2009\nΜπορείτε να το πετύχετε και με πιο φυσικούς, εναλλακτικούς τρόπους, και μάλιστα εξοικονομώντας ενέργεια. Τα βότανα που σας προτείνουμε παρακάτω επίσης μπορούν να συμβάλουν στην απώλεια κιλών. Θα πρέπει να τονίσουμε, πάντως, ότι τα βότανα από μόνα τους δεν είναι θαυματουργά. Απλά αποτελούν ένα ωφέλιμο συμπλήρωμα μιας ισορροπημένης δίαιτας που, ούτως ή άλλως, πρέπει να κάνετε προκειμένου να αδυνατίσετε. Τα βότανα που βοηθούν στο αδυνάτισμα είναι τα εξής: • Φασκόμηλο: Βοηθά στην ενεργοποίηση του μεταβολισμού. Βράζετε μία χούφτα φασκόμηλο σε 4 φλιτζάνια νερό. Πίνετε ένα ποτήρι από το ρόφημα πρωί, μεσημέρι και βράδυ, πριν από το φαγητό. Εκτός του ότι βοηθά στο αδυνάτισμα, είναι αρωματικό, ελαφρώς διουρητικό και έχει ευχάριστη γεύση. Μπορείτε να το πίνετε για πολύ καιρό, χωρίς να αντιμετωπίσετε παρενέργειες. • Χαμομήλι: Είναι ένα ελαφρύ ρόφημα, που συμβάλλει στην αποτοξίνωση του οργανισμού. Διαλύστε 1 κ.γ. χαμομήλι σε σκόνη σε βραστό νερό. Πίνετε 1-2 ποτήρια την ημέρα, πριν από το φαγητό. • Λουΐζα: H Λουΐζα είναι από τα πιο γνωστά και διαδεδομένα βότανα στην αντιμετώπιση της παχυσαρκίας. H Λουΐζα βοηθά στην αύξηση του ρυθμού του μεταβολισμού, στη ρύθμιση της όρεξης και στη διούρηση - γι’ αυτό και είναι μια καλή επιλογή για όσους ταλαιπωρούνται από κατακράτηση υγρών. Επιπλέον, η Λουΐζα έχει ήπια κατευναστική δράση. Δοσολογία : Ετοιμάζετε έγχυμα βάζοντας μέχρι 3 κουταλάκια σε 1 φλιτζάνι νερό. Ωστόσο, αποφύγετέ την αν έχετε υπόταση, επειδή είναι διουρητική και μειώνει την πίεση. • Λεμόνι: Σε ένα ποτήρι χλιαρό νερό, στύψτε 10 σταγόνες από ένα φρεσκοκομμένο λεμόνι. Πίνετε αυτό το βιταμινούχο ρόφημα κάθε πρωί. Βοηθά στη διάλυση του συσσωρευμένου λίπους. • Μέντα: Είναι διουρητική. Ρίχνετε 1 κ.γ. μέντα σε βραστό νερό. Πίνετε από το αφέψημα κάθε πρωί. Εναλλακτικά, μπορείτε να χρησιμοποιήσετε φύλλα μέντας στο τσάι, σε άλλα ροφήματα, στους χυμούς, αλλά και στις κομπόστες. • Ιβίσκος: Εκτός από διακοσμητικό φυτό, ο ιβίσκος έχει και θεραπευτικές ιδιότητες: Συμβάλλει στην καλή λειτουργία του πεπτικού συστήματος και στον καλύτερο μεταβολισμό των υδατανθράκων, των πρωτεϊνών και των λιπιδίων. O ιβίσκος ενδείκνυται για τους υπέρβαρους με πρόβλημα δυσκοιλιότητας και αυξημένων λιπιδίων. Δοσολογία : Eτοιμάζετε έγχυμα με 1 κουταλάκι ιβίσκου σε 1 φλιτζάνι νερό. • Σέλινο: Σε ένα λίτρο νερό βράστε 5 ρίζες και φύλλα σέλινου. Πίνετε 3-4 ποτήρια την ημέρα. Είναι ένα πολύ καλό διουρητικό, το οποίο βοηθάει ιδιαίτερα στο αδυνάτισμα. • Σένα: Την βρίσκετε στα φαρμακεία. Μουσκέψτε λίγα φύλλα σ’ ένα ποτήρι βραστό νερό, για 5 ώρες περίπου. Το σουρώνετε και το πίνετε το βράδυ κατά προτίμηση πριν κοιμηθείτε. • Φυτολάκα: H φυτολάκα είναι ένα δέντρο τα φύλλα του οποίου έχουν κυρίως λιποδιαλυτική και εν μέρει διουρητική δράση. H φυτολάκα βοηθά ανθρώπους με έντονο πρόβλημα τοπικού πάχους. Δοσολογία : Eτοιμάζετε έγχυμα με 1 κουταλάκι φυτολάκα σε 1 φλιτζάνι νερό. Επίσης, τη φυτολάκα θα τη βρείτε και σε πόσιμη μορφή, σε φαρμακεία με ομοιοπαθητικά. Διαλύετε 10 σταγόνες φυτολάκα σε ένα φλιτζανάκι νερό και πίνετε μέχρι 3 φλιτζανάκια την ημέρα. • Σπιρουλίνα: H σπιρουλίνα είναι ένα βότανο των ποταμών και της θάλασσας (καλλιέργειες σπιρουλίνας υπάρχουν στη Bόρεια Eλλάδα). H σπιρουλίνα ενδείκνυται για όσους συνηθίζουν να καταφεύγουν στο φαγητό, όταν δεν έχουν καλή διάθεση. Θα τη βρείτε σε μορφή σκόνης. Δοσολογία : Διαλύετε 1-2 κουταλάκια του γλυκού σκόνη σπιρουλίνας σε 1 ποτήρι νερό ή σε 1 ποτήρι φρέσκο χυμό (π.χ. γκρέιπφρουτ). Αποφύγετε το ρόφημα, επειδή η σπιρουλίνα δεν έχει ευχάριστη γεύση. H σπιρουλίνα διατίθεται και σε κάψουλες. Πώς θα ετοιμάσετε τα ροφήματα • Έγχυμα: Αφού βράσει το νερό στο μπρίκι, το αποσύρετε από τη φωτιά, προσθέτετε τη συνιστώμενη δόση του βοτάνου και το αφήνετε σκεπασμένο για 5 λεπτά. Το σουρώνετε και το πίνετε. • Aφέψημα: Το αφέψημα ενδείκνυται για τα σκληρά φύλλα και τις ρίζες των βοτάνων. Στην περίπτωση αυτή, βράζετε το βότανο μαζί με το νερό για 5 λεπτά, το σουρώνετε και το πίνετε. Πότε πίνουμε τα ροφήματα: 20 λεπτά πριν το γεύμα μας. Πόσα: Συνήθως 1-2 φλιτζάνια την ημέρα.\nΓια πόσον καιρό: Πίνετε τα ροφήματα για 1-2 μήνες, κάνετε ένα διάλειμμα 2 εβδομάδων και συνεχίζετε με πιο χαλαρό ρυθμό, π.χ. για ένα μήνα, προτού κάνετε πάλι διάλειμμα. Το αρχικό διάστημα της λήψης τους μπορεί να παραταθεί κατά ένα ή δύο μήνες, εάν τα κιλά που θέλετε να χάσετε είναι πολλά. • Χρήσιμη συμβουλή: Χρησιμοποιείτε τα αρωματικά φυτά και βότανα πάντα σε συνδυασμό με μια ισορροπημένη διατροφή. Εκμεταλλευτείτε τα φυσικά συστατικά τους με μέτρο. Θυμηθείτε ότι κάποια από αυτά δεν πρέπει να δίνονται σε παιδιά ή σε εγκυμονούσες, ούτε πρέπει να τα χρησιμοποιείτε αν υποφέρετε από μακροχρόνιες ασθένειες ή αν λαμβάνετε φάρμακα για συγκεκριμένες παθήσεις. Σε κάθε περίπτωση θα πρέπει να συμβουλεύεστε τον προσωπικό σας Ιατρό.


Ο υποψήφιος Περιφερειάρχης κ. Φάνης Σπανός αποκαλύπτει σε συνέντευξή του\n-Ικανότητα, όρεξη και ακεραιότητα οι συνδετικοί κρίκοι της παράταξής του. - «Αισθάνομαι δυνατός και έτοιμος για τη μεγάλη ευθύνη της Περιφέρειας Στερεάς Ελλάδας», δηλώνει. -Ανακοινώνει τους βασικούς άξονες του προγράμματός του, το σκοπεύει να κάνει\nΔημοσιεύτηκε στην έντυπη έκδοση της ΩτΦ\nΤους βασικούς άξονες του προγράμματός του αποκαλύπτει ο υποψήφιος Περιφερειάρχης κ. Φάνης Σπανός για την περιφέρεια Στερεάς Ελλάδας, αλλά για τον τρόπο που σκοπεύει να αντιμετωπίσει τη Φωκίδα, σε συνέντευξη που παραχώρησε στην Ώρα της Φωκίδας.\nΟ κ. Σπανός δηλώνει «αθεράπευτα ερωτευμένος με αυτό που κάνει και εξηγεί ότι το ίδιο θέλει και από τους συνεργάτες του. «Μέσα από την τοπική αυτοδιοίκηση, μπορούμε να δώσουμε πραγματικές λύσεις στα προβλήματα», τονίζει.\nΣυνδέει την πολιτική που θα ακολουθήσει με αυτό που γίνεται σήμερα στην περιφέρεια, υποστηρίζοντας ότι «όλα αυτά τα χρόνια ενεργούμε με κέντρο τον άνθρωπο και με κύριο γνώμονα τον συμφέρον της κοινωνίας μας».\nΕπιπλέον εξηγεί ότι η καλλιέργεια Περιφερειακής συνείδησης για τον ίδιο δεν είναι κούφια λόγια, ούτε και αυτοσκοπός, αλλά έχει να κάνει με την αντιμετώπιση των προβλημάτων όλων των κατοίκων της περιφέρειας, σε μια βάση σωστής και δίκαιης ιεράρχησης.\nΕιδικότερα για τη Φωκίδα, στέκεται ιδιαίτερα στην αναγκαιότητα του Διαγωνίου Άξονα Θερμοπύλες – Αντίρριο, τονίζοντας ότι η περιφέρεια θα κάνει την αρχή και θα διεκδικήσει από την κεντρική εξουσία να το συνεχίσει και να το ολοκληρώσει.\nΜεγάλο ενδιαφέρον έχει και ο τρόπος που σκοπεύει να εκμεταλλευτεί το βαρύ όνομα των Δελφών για να πετύχει τη μέγιστη απορρόφηση των εμπορικών και τουριστικών εισροών.\n«Δεν είμαι καλός στις υποσχέσεις»\nΩτΦ: Οι νέοι δεν έλκονται ιδιαίτερα από την πολιτική, εσείς γιατί αποφασίσατε να ανήκετε στις εξαιρέσεις;\nΦ.Σ.: Πιστεύω στην τοπική αυτοδιοίκηση, γιατί μπορούμε να δώσουμε πραγματικές λύσεις στα προβλήματα. Οι δράσεις και το έργο μετριούνται με αποτελέσματα και έτσι έχουμε το θάρρος να κοιτάμε τους πολίτες στα μάτια, γιατί όλα αυτά τα χρόνια ενεργούμε με κέντρο τον άνθρωπο και με κύριο γνώμονα τον συμφέρον της κοινωνίας μας.\nΩτΦ: Σε μεγάλη μερίδα νέων ανθρώπων συναντάμε μηδενιστικές λογικές, του στυλ, «όλοι ίδιοι είναι». Τι θα τους πείτε για να τους πείσετε ότι αξίζει να μελετήσουν την περίπτωσή σας;\nΦ.Σ.: Αρχικά, θα σας πω ότι ο μόνος τρόπος για να μην «είναι όλοι ίδιοι» είναι να συμμετέχουμε ενεργά στα κοινά, να είμαστε πολίτες. Και να αναδεικνύουμε, όχι τους αρεστούς, ή τους προβεβλημένους, αλλά αυτούς που θεωρούμε πραγματικά ικανούς να πάρουν σοβαρές αποφάσεις για εμάς και τα παιδιά μας.\nΕγώ δεν είμαι καλός στις υποσχέσεις. Όμως, αγαπώ τον τόπο μου και έχω πολλή όρεξη για δουλειά. Και αυτό κάνω μέχρι τώρα. Εργάζομαι σκληρά, προσπαθώ να αφουγκράζομαι τις ανάγκες των πολιτών και του τόπου μας. Αυτό που χρειαζόμαστε είναι ιδέες, προτάσεις και λύσεις. Η εμπειρία μου στην τοπική αυτοδιοίκηση ιδιαίτερα στη θέση του Αντιπεριφερειάρχη, αλλά και η επαγγελματική μου πορεία στο χώρο των επιχειρήσεων, μου επιτρέπουν να αισθάνομαι δυνατός και έτοιμος για τη μεγάλη ευθύνη της Περιφέρειας Στερεάς Ελλάδας.\n«Αθεράπευτα ερωτευμένος με αυτό που κάνω και αυτό ζητώ από τους συνεργάτες μου»\nΩτΦ: Αλήθεια, ποιος είναι ο Φάνης Σπανός σαν άνθρωπος, επαγγελματίας και πολιτικός και με ποια λογική επιλέγει τους συνεργάτες του;\nΦ.Σ.: Με τον Φάνη ό,τι βλέπεις παίρνεις. Συγκεκριμένα πράγματα. Είμαι ένας νέος άνθρωπος, ευτυχής σύζυγος και πατέρας τριών μικρών παιδιών. Δούλεψα σκληρά στον κλάδο των κατασκευών και των δομικών υλικών και ακόμη πιο σκληρά στην Τοπική Αυτοδιοίκηση. Δηλώνω αθεράπευτα ερωτευμένος με αυτό που κάνω και θέλω να υπηρετήσω με όλες μου τις δυνάμεις την Περιφέρεια Στερεάς Ελλάδας. Αυτές τις απλές έννοιες και αξίες ζητώ από τους συνεργάτες μου.\nΩτΦ: Ποια θα είναι τα βασικά χαρακτηριστικά του ψηφοδελτίου σας και τι πρέπει να περιμένουμε;\nΦ.Σ.: Μια αυτοδιοικητική πρόταση παίρνει σάρκα και οστά από τους ανθρώπους της. Αυτοί είναι η ομάδα μας. Χωρίς αυτούς όλα όσα ονειρευόμαστε θα έμεναν στα χαρτιά. Εμπλουτίζουμε το βασικό κορμό της σημερινής περιφερειακής μας σύνθεσης με νέα ισχυρά στελέχη, ανθρώπους έτοιμους να συνεισφέρουν ουσιαστικά στην προσπάθεια μας για μια Στερεά Ελλάδα πιο δυνατή και πιο όμορφη. Στην ομάδα μας θα δείτε ανθρώπους από όλες τις περιοχές, όλες τις ηλικίες και φυσικά από όλους τους επαγγελματικούς και πολιτικούς χώρους. Οι άνθρωποί μας έχουν μόνο τρία κοινά στοιχεία και τα έχουν όλοι όλα. Ικανότητα, όρεξη, ακεραιότητα. Αυτά θα φέρουν το εκλογικό αποτέλεσμα, κυρίως όμως, αυτά θα φέρουν την αποτελεσματική περιφερειακή διακυβέρνηση την επόμενη μέρα.\nΩτΦ: Είμαστε σε μια περιφέρεια που είναι δύσκολη γεωγραφικά και δύσμορφη μορφολογικά, ωστόσο έχουν γίνει βήματα προόδου για την καλλιέργεια περιφερειακής συνείδησης. Εσείς πως σκοπεύετε να χειριστείτε το συγκεκριμένο ζήτημα;\nΦ.Σ.: Αντιμετωπίζουμε την Περιφέρεια ολιστικά, σαν ένα ενιαίο και αδιαίρετο οργανικό σύνολο, αλλά ταυτόχρονα ιεραρχώντας τις τοπικές ανάγκες και τα προβλήματα του κάθε νομούΑυτό είναι άλλωστε και το ζητούμενο. Να μπορέσουμε να δώσουμε λύσεις όχι μόνο στα μείζονα ζητήματα αλλά και σε αυτά που οι πολίτες βιώνουν στην καθημερινότητά τους. Εξάλλου, οι μεγάλες νίκες, συχνά έρχονται ως άθροισμα πολλών μικρών. Υπηρετούμε την περιφερειακή συνείδηση, όχι ως αυτοσκοπό, ή ως μια «κούφια» έννοια, αλλά με γνώμονα την προσφορά σε κάθε πολίτη της Περιφέρειάς μας, από τα αστικά κέντρα, έως τα πιο απομακρυσμένα χωριά.\nΩτΦ: Ένα από τα μεγαλύτερα προβλήματα της περιφέρειάς μας είναι το επαρχιακό οδικό δίκτυο. Από την Εύβοια, έως τη Φωκίδα η κατάσταση είναι πολύ άσχημη. Πως σκοπεύετε να το αντιμετωπίσετε και τι θα κάνετε για την διεκδίκηση κατασκευής των διευρωπαϊκών δικτύων που περιλαμβάνονται εντός της Στερεάς και είναι υποχρέωση της κεντρικής διοίκησης;\nΦ.Σ.: Έχουμε κάνει ήδη πολλά και θα συνεχίσουμε με τον ίδιο ζήλο για να πετύχουμε ακόμα περισσότερα. Αυτό που έχουμε κάνει μέχρι σήμερα με τον Κώστα Μπακογιάννη είναι να διεκδικούμε και να δουλεύουμε. Διεκδικούμε τους μεγάλους άξονες τεκμηριωμένα, στρατηγικά και κυρίως ιεραρχημένα. Ξέρουμε τι ζητάμε, γιατί το ζητάμε και πως θα το πάρουμε. Ταυτόχρονα, αναπτύσσουμε μεθοδικά τα δικά μας, τα περιφερειακά έργα με ταχύτητα και αποτελεσματικότητα, ώστε να δίνουμε χειροπιαστές λύσεις και απαντήσεις στο μεγάλο ζήτημα της διασύνδεσης. Είναι ο μοναδικός, άλλωστε, τρόπος για να αποκτήσεις αυτό που δικαιούσαι σε μια περίοδο δημοσιονομικής στενότητας. Έχω περπατήσει όλη την Εύβοια και τον τελευταίο καιρό, ως υποψήφιος Περιφερειάρχης, περπατάω όλη τη Στερεά Ελλάδα. Οι ανάγκες είναι πολλές. Πάρα πολλές και προκύπτουν, κατά την άποψή μου, από λάθος πολιτικές επιλογές. Ας μην κοιτάμε, όμως, το παρελθόν. Διεκδικήσαμε και προσεχώς θα ενταχθεί στο ΕΣΠΑ της Περιφέρειας το πρώτο ανοιχτό τμήμα της νέας χάραξης του άξονα Θερμοπύλες-Αντίρριο (του Ε65). Πρόκειται για έναν αναπτυξιακό άξονα που συνδέει τη Φθιώτιδα με τη Φωκίδα. Από εδώ και στο εξής δουλειά μας είναι να πιέσουμε το Υπουργείο να συνεχίσει στο δικό μας βηματισμό κατασκευάζοντας και επόμενα τμήματα. Αλλά δεν στεκόμαστε μόνο στα μεγάλα. Ταυτόχρονα, κατασκευάζουμε στη Φωκίδα έξι νέους οδικούς κόμβους που προσφέρουν ασφάλεια και κυκλοφοριακή άνεση.\nΜεγάλος μας αντίπαλος είναι η γραφειοκρατία που προκύπτει από την εξαιρετικά περίπλοκη νομοθεσία, αυτό όχι μόνο δε μας φοβίζει, αλλά το βλέπουμε ως μία ακόμη πρόκληση για να πετύχουμε αυτά που χρειαζόμαστε.\n«Το σχέδιο του Ασωπού αποτελεί προϊόν της ίδιας της κοινωνίας»\nΩτΦ: Ένα από τα μεγαλύτερα επιτεύγματα της σημερινής περιφερειακής αρχής είναι ο Ασωπός. Πέρα από την προστασία του περιβάλλοντος, το επιχειρηματικό πάρκο θα δώσει διέξοδο στα πλείστα προβλήματα που αντιμετωπίζει η ελληνική βιομηχανία, πέρα από το εμπορικό κομμάτι. Εσείς πως θα το αντιμετωπίσετε;\nΦ.Σ.: Ένα από το μεγαλύτερα στοιχήματα της Περιφερειακής Αρχής του Κώστα Μπακογιάννη ήταν η εξυγίανση και ανάπτυξη του Ασωπού. Που δεν είχε να κάνει μόνο με την άναρχη εγκατάσταση των βιομηχανιών αλλά κυρίως με τη δημόσια υγεία και το περιβάλλον. Το εντυπωσιακό είναι πως το ολοκληρωμένο αυτό σχέδιο αποτελεί προϊόν της ίδιας της κοινωνίας, καθώς προέκυψε έπειτα από ευρεία διαβούλευση που συμμετείχαν οι φορείς της τοπικής αυτοδιοίκησης, οι περιβαλλοντικές οργανώσεις, οι αγρότες, αλλά και οι βιομηχανίες. Βασίζεται στην διασφάλιση της δημόσιας υγείας, την προστασία του περιβάλλοντος και την ανάπτυξη της επιχειρηματικότητας, γιατί αυτές οι έννοιες δεν είναι αντιφατικές, αλλά συμπληρωματικές. Μετά τη συμφωνία, η επόμενη μεγάλη νίκη ήρθε μόλις χθες με την επίσημη έγκριση της Ολοκληρωμένης Χωρικής Επένδυσης (ΟΧΕ) από τη Διαχειριστική Αρχή της Περιφέρειας Στερεάς Ελλάδας. Ο Ασωπός είναι κορυφαία προτεραιότητα και θα την προχωρήσουμε με όλες μας τις δυνάμεις.\nΩτΦ: Ποιοι είναι οι βασικοί άξονες του προγράμματός σας;\nΦ.Σ.: Ανάπτυξη, αλληλεγγύη και υποδομές. Αυτοί είναι οι τρεις βασικοί μας άξονες. Και για να μιλήσω πιο αναλυτικά, οι άξονες αυτοί ερμηνεύονται με επένδυση στον Τουρισμό, την Αγροδιατροφή και σε κάθε είδους επιχειρηματικότητα. Επίσης, στόχος μας είναι να βοηθήσουμε όσο περισσότερο μπορούμε με δράσεις τους πιο αδύναμους συμπολίτες μας.\nΣχετικά με τα έργα, η διασύνδεση και η βελτίωση των υποδομών αγροτικής παραγωγής, βρίσκονται ψηλά στις προτεραιότητές μας.\nΑπό όλα τα παραπάνω, βέβαια, δεν θα μπορούσαν να λείπουν άξονες όπως ο Πολιτισμός, η λειτουργία της διοίκησης και των υπηρεσιών μας, αλλά και η πολιτική προστασία, στους οποίους έχουμε σημειώσει ήδη τεράστια άλματα.\nΠιο συγκεκριμένα για τη Φωκίδα αλλά και την Περιφέρεια, στοχεύουμε στην εκμετάλλευση του μεγάλου brandname των Δελφών με τρόπο τέτοιο, ώστε σε συνδυασμό με την ανάπτυξη των υποδομών, να πετύχουμε τη μέγιστη απορρόφηση των εμπορικών και τουριστικών εισροών.


» Ακτινογραφία κουπονιού Παρασκευής Ακτινογραφία κουπονιού Παρασκευής Διαβάστε συνοπτικά στατιστικά, ειδήσεις και εκτιμήσεις για όλα τα παιχνίδια του κουπονιού της Παρασκευής.\nΗ Άουε ξεκίνησε με πέντε σερί ήττες, αλλά άλλαξε τεχνικό και στα δύο τελευταία κέρδισε 3-0 τη Σαν Πάουλι κι έφερε 1-1 εκτός με την Ίνγκολσταντ, σε ένα ματς που δέχτηκε ανελέητη πίεση (29-4 οι τελικές), αλλά κατάφερε να σταθεί όρθια. Εντός έδρας μετράει 1-0-2 με 3/3 over. Η Άαλεν δεν κερδίζει για πέντε ματς (1-3-3 συνολικά, 0-2-3 στα πέντε τελευταία), εκτός έδρας έχει ρεκόρ 0-2-2 (3/4 under). Δεν βλέπουμε διπλό στο ματς, μια χαρά δείχνει το 1,80 του 0:0 ασιατικού άσου (επιστροφή χρημάτων σε περίπτωση ισοπαλίας).\n101. ΜΟΝΑΧΟ 1860-ΓΚΡΟΪΤΕΡ ΦΙΡΤ\nΜε ρεκόρ 1-3-3 σε εφτά ματς (κι ενώ στόχευε στην άνοδο) η Μόναχο 1860 απέλυσε την Τετάρτη τον προπονητή της και θα αγωνιστεί με υπηρεσιακό. Αγκομαχάει φέτος και η Γκρόιτερ, κυρίως εκτός έδρας όπου έχει ένα βαθμό σε τρία ματς (0-1-2). Σεσημασμένη ομάδα στα αμφίσκορα οι γηπεδούχοι, που δύσκολα θα αλλάξουν συνήθειες σε τόσο σύντομο χρονικό διάστημα, στο 1,80 το GG στην Bet365. 102. ΜΠΡΑΟΥΝΣΒΑΪΓΚ-ΣΑΝΤΧΑΟΥΖΕΝ\nΑν η Σαντχάουζεν κατάφερε να βγάλει under το ματς κόντρα σε μια Μόναχο 1860 που προερχόταν από 5/6 GG, τότε δεν βλέπουμε πως με την τρομερή της άμυνα θα αντιμετωπίσει μεγάλα προβλήματα κόντρα σε μια Μπράουνσβαϊγκ που έχει μεγάλο πρόβλημα δημιουργίας φάσεων. Προσπερνάμε το προκλητικό +0,75 των φιλοξενούμενων στην Bet365 (καθώς το ματς έχει και αρκετό 1-0) και θα αρκεστούμε στο 1,75 του under στην ίδια εταιρία. 103. ΑΑΛΜΠΟΡΓΚ-ΡΑΝΤΕΡΣ\nΑπό ήττα έρχεται η πρωταθλήτρια που μετράει 2-4-2 (6/8 under), δύο σερί νίκες συμπλήρωσε η Ράντερς που ανέβηκε στη δεύτερη θέση (5-1-2, 6/8 και πέντε σερί under), μόνο την κόντρα κοιτάμε (Χ2/1,675), η παράδοση δείχνει 4-2-3 με 8/9 over.\n5-1 εντός και 0-0 εκτός στα δύο τελευταία η Έστερ που είναι στο +3 από τα μπαράζ υποβιβασμού και μετράει 5-2-5 εντός έδρας, εντός των μπαράζ η Λαντσκρόνα, η ομάδα με τη χειρότερη άμυνα και τα περισσότερα over (17/25), μετράει τρεις σερί ήττες και εκτός έδρας 3-2-7 (8/12 over). Όσο κι αν θέλουμε να στηρίξουμε τους γηπεδούχους, το (αδικαιολόγητο) 1,61 του άσου δεν μας βοηθάει.\nΟυραγός η Σάντνες, χειρότερη επίθεση συνολικά και εντός έδρας, 2-5-5 το ρεκόρ της εντός έδρας, έχει να κερδίσει από τον Ιούνιο και μετά από έξι σερί ήττες μετράει 0-5-1 στα έξι πιο πρόσφατα! Σε μέτρια κατάσταση και η Βαλερένγκα με ρεκόρ 1-3-3 στα εφτά τελευταία, έχει φέρει 18/24 over, ενώ εκτός έδρας (3-4-5, 8/12 over), έχει την καλύτερη επίθεση αλλά και μία από τις χειρότερες άμυνες. Μόνο το goal-goal κρατάμε, αλλά πληρώνει μόλις 1,40.\nΗ παράδοση στο ματς δείχνει 9-0-0 με γκολ 21-5, αλλά η Γαλατάσαραϊ είναι νωθρή στο ξεκίνημα. Κέρδισε 0-2 την Μπούρσασπορ, έφερε 0-0 με την Εσκισεχίρ εντός και έχασε 2-0 στο Μπαλικεσίρ από την αδύναμη, νεοφώτιστη ομάδα. Ούτε η Σίβασπορ έχει ξεκινήσει καλά (0-2-1) με 2/3 over και goal-goal, στο μοναδικό της εκτός έδρας έφερε 2-2. Για τα σκουπίδια το 1,50 του άσου, δεν λέμε όχι στο under 2,75 (1,925), αφού οι γηπεδούχοι είναι δυσκοίλιοι.\nΚέρδισε και ξεκόλλησε από τον πάτο της βαθμολογίας η Βαλενσιέν (2-2-4, 5/8 over, χειρότερη άμυνα συνολικά και εντός έδρας), εμπιστοσύνη όμως δεν εμπνέει, ενώ εντός έδρας έχει μόνο μία νίκη κόντρα στην ουραγό Κλερμόν (1-2-1, 3/4 over). Μετά το πολύ καλό της ξεκίνημα (3-2-1 με γκολ 4-2), η Ορλεάν έρχεται από δύο σερί ήττες με 4-3 και 0-1, ενώ συνολικά μετράει 7/8 under. Οι φιλοξενούμενοι έχουν μικρό ρόστερ για να αντέξουν τρία ματς σε μία εβδομάδα, οι γηπεδούχοι όμως είναι αναξιόπιστοι.\nΜε τις μέρες της είναι η Γκαζελέκ, αλλά πολύ καλύτερη συγκριτικά με την προηγούμενη παρουσία της στη Λιγκ 2. Έρχεται από δύο σερί νίκες με 2-0 και 0-1 και μετράει 4-1-3 με 6/8 under (2-0-2 εντός έδρας). Μετά την πρώτη ήττα της σεζόν η Νιμ επέστρεψε άμεσα στα θετικά αποτελέσματα (2-5-1 συνολικά, 0-2-1 εκτός έδρας). Τίποτα δεν θα μας κάνει έκπληξη.\nΔύο ομάδες με αντίθετες φιλοσοφίες στα γκολ, από τη μία η Κρετέιγ των 7/8 goal-goal, από την άλλη η Αζαξιό των 8/8 under και 6/8 no-goal. Η Κρετέιγ όλο κι όλο μία νίκη έχει (1-5-2) και αυτή στις αρχές Αυγούστου και δεν μπορεί να δίνεται ξεκάθαρο φαβορί του 1,95 κόντρα στην Αζαξιό που θεωρητικά έχει το πιο ποιοτικό ρόστερ, δεν σκοράρει εύκολα αλλά διαθέτει τη δεύτερη καλύτερη άμυνα και εκτός έδρας παραμένει αήττητη (1-3-0). Στο 1,85 το Χ2 στην Bet365, δεν αποκλείεται να έχει και πτώση. 110. ΛΑΒΑΛ-ΝΑΝΣΙ\nΗ Λαβάλ είχε ξεκινήσει με ρεκόρ 0-5-1 και η Νανσί με 1-4-1, αλλά στις δύο τελευταίες αγωνιστικές και οι δύο ομάδες ξεμπούκωσαν και σκοράροντας έξι και εφτά γκολ, αντίστοιχα, σημείωσαν δύο σερί νίκες. Η Λαβάλ με 3-2 και 2-3 με πρωταγωνιστές τους Αλά (3 γκολ) και Μπεκαμενγκά (2 γκολ) και η Νανσί με 2-5 και 2-1 με μεγάλο πρωταγωνιστική τον φορ Ντεμπελέ (6 γκολ). Σε φόρμα και οι δύο ομάδες και με ευκολία πλέον στο γκολ, δεν φαίνεται δύσκολο το αμφίσκορο, που πληρώνει 1,85 στον Stoiximan. 111. ΝΙΟΡ-ΑΝΖΕ\nΑπό τη βαριά ήττα με 4-1 από την Τρουά έρχεται η Νιόρ (2-4-2 συνολικά, 6/8 under), παραμένοντας όμως αήττητη εντός έδρας (2-2-0) και χωρίς να δεχτεί γκολ (4-0 γκολ, 3/4 under, καλύτερη άμυνα). 3-3-2 μετράει η Ανζέ, εκτός έδρας έχει ανοιχτά αποτελέσματα (1-1-2, 3/4 over και goal-goal). Το διπλό έχει τον τρίτο λόγο, δεν καταλήγουμε όμως κάπου.\nΔεν εμπνέει συνήθως εμπιστοσύνη η Οσέρ (2-3-3, 6/8 under, 1-2-0 στα τρία πιο πρόσφατα), όχι ότι η Αρλ μας πείθει (1-4-3, 0-2-2 εκτός έδρας). Και οι δύο άλλαξαν πολύ με τις μεταγραφές των τελευταίων ημερών, οι γηπεδούχοι περιμένουμε να βελτιωθούν σύντομα, μέχρι τότε πάσο.\nΗ Σατορού είναι ουραγός έχοντας κερδίσει μόνο την… επίσης ουραγό Κλερμόν (1-3-4) και η άμυνά της δεν εμπνέει καμία εμπιστοσύνη. Κόντρα στην Μπρεστ που δέχεται γκολ μόνο με αίτηση (3-4-1 ρεκόρ, γκολ 5-2) έχει σίγουρα τον τρίτο λόγο, με τους φιλοξενούμενους να μην κερδίζουν εύκολα (κυρίως εκτός έδρας, 0-3-1 με γκολ 0-1!), αλλά να χάνουν και πολύ δύσκολα. Μόνο προς τα δεξιά κοιτάμε, στο 2,05 το -0,25 ασιατικό διπλό (Bet365). 114. ΤΟΥΡ-ΣΟΣΟ\nΗ μοναδική ομάδα χωρίς ισοπαλία είναι η Τουρ (3-0-5 και 3-0-1 εντός έδρας με 3/4 over και την καλύτερη επίθεση), δυσκολεύεται πολύ στην κατηγορία η Σοσό (2-3-3, 7/8 under), παραμένει όμως αήττητη εκτός έδρας (1-2-0). Θα θέλαμε τον άσο ψηλότερα (2,15).\nΗ παράδοση δείχνει 6-4-0 υπέρ της Χάβρης από το 2008 και μετά. Οι γηπεδούχοι έρχονται από δύο σερί νίκες (3-2-3 συνολικά με 6/8 under, 1-2-0 εντός έδρας), πρωτοπόρος η Ντιζόν (5-2-1, 6/8 under), έχει όμως μόνο ένα διπλό (1-2-1). Η ισοπαλία δεν δείχνει άσχημη, πληρώνει πάντως λίγο (2,87).\n116. ΕΜΕΝ-ΓΙΟΝΓΚ ΑΓΙΑΞ\nΗ ομάδα με τα περισσότερα over είναι η Έμεν (6/7), εντός έδρας παραμένει αήττητη (1-3-0, 3/4 over). 3-0-4 το ρεκόρ των φιλοξενούμενων και 1-0-4 στα πέντε τελευταία, εκτός έδρας έχουν μόνο μία νίκη (1-0-3, 3/4 under). Τριπλή.\n117. ΦΚ ΑΪΝΤΧΟΦΕΝ-ΦΕΝΛΟ\nΟι δύο ομάδες έπαιξαν στο κύπελλο στην έδρα της Φένλο την Τρίτη και την πρόκριση πήρε η τελευταία στα πέναλτι (0-0 κ.α. και πέναλτι), με την ΦΚ Αϊντχόφεν να είναι όμως πολύ ανώτερη. Στο πρωτάθλημα οι γηπεδούχοι μετράνε 5-0-2 (5/7 over) και 3-0-0 εντός έδρας (2/3 over, γκολ 7-1). 4-1-2 οι φιλοξενούμενοι, βάσει του ματς της Τρίτης ο άσος (1,66) έχει το προβάδισμα.\n118. ΚΟΡΚ-ΣΛΙΓΚΟ ΡΟΒΕΡΣ\nΜε ρεκόρ 4-2-0 στα έξι τελευταία η Κορκ ανέβηκε στο -3 από την κορυφή. Είναι η ομάδα με την καλύτερη άμυνα και τα δεύτερα περισσότερα under (17/28), εντός έδρας μετράει 9-4-1. Η Σλίγκο δεν κυνηγάει τίποτα και θα δώσει το δεύτερο ματς της με υπηρεσιακό, μετά την παραίτηση του προπονητή της. 5-1-8 εκτός έδρας με 10/14 under και 17/28 συνολικά. Άσος και under έχουν το προβάδισμα, και τα δύο πληρώνουν 1,70.\nΗ Μάιντζ είναι αήττητη μέχρι τώρα με ρεκόρ 2-3-0, παρά το ότι δεν εντυπωσιάζει, έρχεται από το 2-2 στη Φρανκφούρτη κι έχει σκοράρει 2+ γκολ στα 4/5 παιχνίδια της! Ίδιο ρεκόρ και η Χόφενχαϊμ που μετά από τέσσερα σερί under, μόλις την προηγούμενη αγωνιστική έφερε το πρώτο της over, έχοντας πάντως σκοράρει σε όλα τα παιχνίδια της. Πολύ μοιρασμένο ματς, δεν αποκλείεται οι δύο ομάδες να φέρουν ακόμα μία ισοπαλία, που αν έρθει το πιο πιθανό είναι να γίνει με γκολ. Στο 4,00 ο συνδυασμός Χ & GG στην Bet365. Διαβάστε περισσότερα εδώ\n120. ΓΙΟΥ ΣΙ ΝΤΙ-ΝΤΑΝΤΑΛΚ\nΣτο -3 από τη σωτηρία και στο +2 από τον απευθείας υποβιβασμό η Γιου Σι Ντι (μακράν η χειρότερη άμυνα), εντός έδρας έχει και τη χειρότερη επίθεση (3-5-6), ενώ στα οκτώ τελευταία πήρε μόνο δύο βαθμούς (0-2-6). Πρωτοπόρος η Ντάνταλκ με μακράν την καλύτερη επίθεση και τα περισσότερα over (16/28), 8-3-3 το ρεκόρ της εκτός έδρας. 1,20 πληρώνει το διπλό, ούτε το διπλό και over έχει αξία (1,53).\nΔεν κυνηγάει κάτι η Μποέμιαν, που έχει τις περισσότερες ισοπαλίες τόσο συνολικά (7-12-9), όσο και εντός έδρας (3-7-4), άνετη και η Λίμερικ (4-4-6 εκτός έδρας), όλα πιθανά στο ματς, οι γηπεδούχοι είναι αήττητοι στα έξι τελευταία εντός (3-3-0), αλλά ετοιμάζουν αλλαγές.\nΧωρίς στόχους η Ντέρι (6-4-4, 9/14 under εντός έδρας), τελευταίο της ματς στο πρωτάθλημα η ήττα 5-0 από την Ντάνταλκ, τελευταίο της ματς συνολικά το 5-0 επί της Ντροχέντα στο κύπελλο, εξασφαλίζοντας τη συμμετοχή της στα ημιτελικά! Η Άθλοουν είναι στο -2 από τα μπαράζ υποβιβασμού και στο -5 από την απευθείας σωτηρία και παλεύει σαν σκυλί. Το ρεκόρ της εκτός έδρας είναι 0-4-10, αλλά έρχεται από πέντε σερί ισοπαλίες. +1 ασιατικό διπλό στο 1,825.\nΜετά την ήττα 5-0 στο κύπελλο, η Ντροχέντα επέστρεψε στις νίκες με το 0-2 στην έδρα της Σλίγκο, είναι σε καλή κατάσταση στο πρωτάθλημα (3-1-0 σε τέσσερα ματς), αλλά χωρίς κάποιον προφανή στόχο, ενώ διαθέτει πολύ κακή άμυνα και εκτός έδρας μετράει 5-2-7 (9/14 over). Η Μπρέι παλεύει για να σωθεί (+3 από τα μπαράζ, +5 από τον απευθείας υποβιβασμό), πέρσι εξασφάλισε την παραμονή της στα μπαράζ, έχει τη χειρότερη επίθεση και τη δεύτερη χειρότερη άμυνα, εκτός έδρας μετράει 1-5-8 με γκολ 11-29. Άσος και over έχουν το προβάδισμα, ο συνδυασμός τους πληρώνει 2,25.\n123. ΣΕΝΤ ΠΑΤΡΙΚΣ-ΣΑΜΡΟΚ ΡΟΒΕΡΣ\nΤοπικό ντέρμπι με μεγάλη αντιπαλότητα, στην τρίτη θέση (-8 από την κορυφή) η εξαιρετική εντός έδρας Σεντ Πάτρικς (11-1-2, γκολ 35-17) που έρχεται και από τρεις σερί νίκες, η Σάμροκ είναι στην 4η θέση και στο -7 από τα ευρωπαϊκά εισιτήρια, αν δεν πάρει αυτό το ματς δύσκολα θα τα καταφέρει. Έχει τα περισσότερα under (18/27), όχι όμως και εκτός έδρας όπου μετράει 7-3-4 με 7/14 over και 0-2-2 στα τέσσερα πιο πρόσφατα. Πολύ καλό δείχνει το 2,05 του άσου.\nΗ Έλτσε ψάχνει εξιλέωση μετά τη βαριά ήττα στο Μπερναμπέου (5-1), αλλά κυρίως μετά την εντός έδρας ήττα στο εξάποντο με την Έιμπαρ. Η Θέλτα είναι αήττητη μετά από πέντε αγωνιστικές (2-3-0), δείχνοντας αξιοζήλευτη ευχέρεια στο σκοράρισμα και με μεγάλη συνέπεια φέτος στα GG (5/5). Εφικτό δείχνει το 6ο σερί αμφίσκορο των Γαλιθιάνων, που πληρώνει 1,95 στον Stoiximan Διαβάστε περισσότερα εδώ\n125. ΣΠΟΡΤΙΝΓΚ ΛΙΣ.-ΠΟΡΤΟ\nΑήττητες πηγαίνουν οι δύο ομάδες στο ντέρμπι, 2-3-0 η Σπόρτινγκ με 4/5 under (1-1-0 εντός έδρας με 2/2 under), μετά από τρεις σερί νίκες η Πόρτο έκανε δύο σερί ισοπαλίες (3-2-0, 4/5 under με την καλύτερη άμυνα, 7-1 τα γκολ). Εκτός έδρας έχει ένα διπλό (0-1) και μία ισοπαλία (1-1). 3-4-2 δείχνει η παράδοση με 7/9 under, λογικό το under 2,25 στο 1,825.\n126. ΕΣΤΟΥΔΙΑΝΤΕΣ-ΒΕΛΕΖ ΣΑΡΣΦΙΛΝΤ\nΜόνο εντός έδρας αποδίδει καλά η Εστουδιάντες (3-1-0 με γκολ 7-2), μετρώντας συνολικά 3-1-4, 4-2-2 το ρεκόρ της Βέλεζ με όλες τις γκέλες στα τέσσερα τελευταία, χωρίς να σκοράρει στα τρία πιο πρόσφατα. Τριπλή το ματς, θα θέλαμε το όριο για τα γκολ στο 2,25 και όχι στο 2,0 για να προτιμήσουμε το under.\n127. ΑΜΕΡΙΚΑ ΝΑΤΑΛ-ΒΙΛΑ ΝΟΒΑ\nΜε ρεκόρ 0-3-4 σε εφτά ματς η Αμέρικα Νατάλ έπεσε στο +5 από τον υποβιβασμό, εντός έδρας έχει μοιρασμένα αποτελέσματα (4-2-6, 8/12 under). Στην προτελευταία θέση η Βίλα Νόβα (ουσιαστικά στην τελευταία, αν δεν υπήρχε η τιμωρία της Αμέρικα Μινέιρο) με ρεκόρ 5-2-18 και τη χειρότερη επίθεση και άμυνα, εκτός έδρας μετράει 3-0-9 (8/12 under) και 1-0-6 στα εφτά τελευταία μέσα-έξω. Μια χαρά ο άσος στο 1,72.\n128. ΛΟΥΒΕΡΝΤΕΝΣΕ-ΣΑΜΠΑΪΟ ΚΟΡΡΕΑ\n1-0-4 το ρεκόρ των γηπεδούχων στα πέντε τελευταία, που είναι στο μέσον της βαθμολογίας και πολύ καλοί εντός έδρας (8-1-3). Μόνο από την Αβαΐ εκτός έδρας με γκολ στο 91’ έχει χάσει η Σαμπάιο στα εννιά τελευταία (3-5-1), που ανέβηκε στο -7 από την τετράδα (4-3-5 εκτός έδρας). Πρώτη τύχη στο Χ (3,30).\nΤρία ματς έχει να κερδίσει η Ναούτικο (0-1-2) και βρίσκεται στο -9 από την άνοδο, μετρώντας 7-1-4 εντός έδρας. Η Παρανά (2-3-7 εκτός έδρας) βρίσκεται στο +10 από τον υποβιβασμό κι έχει μόνο μία νίκη στα έξι τελευταία (1-3-2). Το 2,10 του άσου δεν μπορεί να αγνοηθεί.\n130. ΚΑΝΣΑΣ ΣΙΤΙ-ΝΙΟΥ ΙΝΓΚΛΑΝΤ\nΣτο -3 από την κορυφή της Ανατολής το Κάνσας που επέστρεψε στις νίκες (0-4 τη Σίβας) μετά από τέσσερις σερί ήττες, αλλά εκτός έδρας αποδίδει καλύτερα από ότι εντός (5-6-3). Τρεις βαθμούς πίσω της είναι η Νιου Ίνγκλαντ (4-1-9 εκτός έδρας), που έρχεται από ήττα μετά από πέντε σερί νίκες. Προκλητικό το +0,75 των φιλοξενούμενων στο 1,875.\nΦουλ της ισοπαλίας η Βέρακρουζ (1-5-3, 6/9 under), 1-2-1 (3/4 under) μετράει εντός έδρας. Μία από τα ίδια και η Τιχουάνα (2-5-2, 6/9 under και 0-3-1 εκτός έδρας με 3/4 under), δεν χάνει στα εφτά τελευταία (την προηγούμενη αγωνιστική συνέτριψε με 4-1 τη Σάντος Λαγκούνα) και μετράει 7/9 και πέντε σερί goal-goal, κρατώντας το μηδέν μόνο μία φορά. Ό,τι πρέπει για goal-goal (1,80) και ισοπαλία (3,20).\nΑπό σπουδαίο διπλό (1-4 τη Γουαδαλαχάρα) έρχεται η Κερέταρο που μετράει 4-2-3, αλλά με μόνο μία εντός έδρας νίκη (1-2-2, 4/5 under). Από τρεις σερί νίκες έρχεται η Τολούκα (5-2-2, 6/9 over), αλλά με μόνο ένα διπλό (1-1-2, 3/4 over). Κανένα αποτέλεσμα δεν θα μας κάνει έκπληξη.\n133. ΒΑΣΚΟ ΝΤΑ ΓΚΑΜΑ-ΤΖΟΪΝΒΙΛ\nΣτο -4 από την κορυφή η Βάσκο (11-11-3, έχει τις λιγότερες ήττες), εντός έδρας μετράει 7-4-1 και δεν χάνει στα έξι τελευταία (3-3-0). Εννιά ματς (6-3-0) έχει να χάσει η πρωτοπόρος Τζόινβιλ, δεν είναι όμως τόσο καλή εκτός έδρας (4-3-5) και έχει εξαιρετικά αμφίβολο τον πρώτο της σκόρερ (12 γκολ). Ο άσος, πάντως, δεν πληρώνει πάνω από 1,775….\n134. ΣΑΝΤΟΣ ΛΑΓΚΟΥΝΑ-ΚΛΑΜΠ ΑΜΕΡΙΚΑ\nΜε 4-1 από την Τιχουάνα ηττήθηκε την προηγούμενη αγωνιστική η Σάντος Λαγκούνα (2-1-1 εντός έδρας) μετά από τέσσερα αήττητα ματς (3-1-0), η Κλαμπ Αμέρικα είναι πρωτοπόρος (6-2-1 με την καλύτερη επίθεση και τη δεύτερη καλύτερη άμυνα), ενώ παραμένει αήττητη εκτός έδρας (3-2-0, γκολ 8-1). Σωστά μοιρασμένες οι αποδόσεις, θα θέλαμε λίγο ψηλότερα το Χ2 (1,55) για να το προτιμήσουμε